«Emanaldi freskoa da eta ikusleak sentitzen du istorioan azaltzen dena» — dantzan.eus\nHemen zaude: Hasiera › Hemeroteka › «Emanaldi freskoa da eta ikusleak sentitzen du istorioan azaltzen dena»\n«Emanaldi freskoa da eta ikusleak sentitzen du istorioan azaltzen dena»\nAlurrek 2008an Sua taularatu zuen, 2010ean Oinazez, zu tartean zinela, eta aurten Izanak dirau, 1512. Bi urtez behin emanaldi berria sortzeak lan asko eskatuko du, ezta?\nEzinegon handiko taldea da Alurr. Berehala iruditzen zaie geldi daudela, eta beti daude gauza berriak atera nahian. Emanaldi berri bat urtebete mugitzen hasten garenerako, dagoeneko buruan dute gauza berri bat egitea. Izugarria da horrelako talde batentzat horrelako mugimendua izatea. Jende askok parte hartzen du emanaldia osatzeko, eta lan handia egiten du.\nNondik sortu zen oraingo emanaldiaren ideia?\nGaztetxoentzako zer gai jorratu genezakeen pentsatzen hasi ginen eta bileretako batean Joxe Mari Agirretxe eta Nafarroa Bizirik elkartekoak azaldu ziren; aurten Amaiurko konkistaren 500. urteurrena betetzen zela-eta hainbat egitasmo egingo zituela azaldu zuten, eta gai horri heltzea interesgarria iruditu zitzaigun. Alex Tellok-eta bazuten Arrain herriaren memoria galdua antzezlana eta hori ere hartu genuen oinarri. Ondo iruditu zitzaigun, gure etorkizuna izango diren gazteek gure historia ondo ezagutzea; nondik gatozen jakin, nora goazen erabakitzeko.\nDantza taldekoek egin izan dituzte emanaldiak, eta oraingoan eskolako dantzariek parte hartu dute.\nAlurren, alde batetik, eskola dago, eta bertan txikitatik datozenak eta hamasei urte inguru artekoak daude. Bestetik, dantza taldea dago, helduen taldea deitzen dieguna, eta hauek egin izaten dituzte orain arteko emanaldiak. Oraingoan, eskolan dauden azken etapako gazteei eman diegu emanaldia egiteko aukera, ikusi dezaten zer den horrelako obra bat prestatu eta jendartean eskaintzea.\nEta nolakoa izan da dantzari gazte horien erantzuna?\nEmanaldi hau egitearen arrazoietako bat beraiek izan ziren. Beraiek eskatu zuten zergatik ezin zuten Sua edo Oinazez bezalako emanaldi bat egin. Ekin genion prestaketa lanei, eta hasiera gogorra izan da. Dantzariak ohartu ziren ez zela exijentzia bera, eta entsegu gehiago egin behar izan ditugula, ordu gehiagoz landu behar izan dituzte dantzak. Beraientzako %80a dantza berriak eta koreografia berriak ziren. Entseguekin, jantziekin eta eszenatokian jartzearekin hasi ginenean, konturatu ziren ez zela aurretik ohituta zeuden emanaldiak bezalakoa. Leidorren entsegu batzuk egin genituen, areto batera ohitzeko, eta zaila izan da pauso hori ematea, baina nire ustez horrela heldutasun handia hartu dute, eta ez da talde berdina ikasturtea hasi zena eta oraingoa. Pauso bat eman dute heldutasunera.\nZuk egin duzu koreografia. Zer suposatu du zuretzat sormenaren aldetik?\nGaia kontuan izanik, iruditu zitzaigun dantzak oinarri tradizionala izan behar zuela. Nafarroako gaia izanik, nahi izan nuen Nafarroa bertako dantzak lantzea: Otsagabiako dantzak, Lantzeko Inauterietako dantzak, Imotzeko dantzak, Luzaidekoak… Nahiz eta ez izan leku horietan modu tradizionalean egiten diren moduan, eta hor dator nire lana; dantza horiek moldatzea musikara, eszenatokira eta kontatzen den istoriora. Gero ere Gipuzkoako dantzen pausoekin egindako dantzak daude; fandangoak, Bizkaiko dantzen pausoak, baina protagonismoa Nafarroako dantzei eman diegu. Bestalde, historian zehar Nafarroarekin gurutzatu diren beste gizarte batzuen folkloreari ere bide eman diogu, adibidez, Gaztelakoari, konkistaren ardura izan zutenei.\nZer harrera izan du emanaldiak orain arte egindako hiru saioetan?\nOso ona, gustura gelditu naiz izandako sentsazioekin eta ikusleek esandakoarekin. Istorioa ulertzen da, ikusten da zer zen gertatu zena, zer adierazi nahi den, jendeari motza egiten zaio eta hori seinale ona da. Nire ustez emanaldi freskoa da eta ikusleak sentitzen du nafarren alaitasun eta indar hori, gizarteen arteko nahasketa, gaztelarren konkistak sortzen duen amorrua eta samina… Hori guztia transmititzea lortzen badugu, gure lana soberan egina dugu.\nEmanaldian, dantza egiteaz gain, antzezpena ere badago. Hori ere landu egin beharko zuten Alurreko kide gazteek.\nEmanaldiak ere badu elementu garrantzitsu bat, gaia bideratzen laguntzen duena, eta ikuskizun guztiari forma ematen diona. Neska gazte bat, gaur egungoa, eszenatokira igotzen dena eta liburu zahar bat aurkitzen duena. Liburu hori irakurtzen hasten denean, berari etortzen zaion irudimen hori guztia da emanaldia. Eszenak agertzen dizkigu, ikusleari kokatzen laguntzeko. Horrekin batera, proiekzioak erabili ditugu. Pantaila batean ia denbora guztian ari gara irudiak proiektatzen: paisaiak, erromatarren garaiko Nafarroako arkitektura… Eta horrek ere laguntzen du istorioa jarraitzen.\nZer musika erabili duzue?\nDantza tradizionalak dira oinarri, baina, era berean, dantza horiek dantzatzeko erabili ohi den musikari beste ukitu bat eman nahi genion. Horretarako bilaketa lana egin dugu, eta ia dena aurkitu genuen hainbat talderen eskutik: Burrunka, Alboka, Tomas San Miguel… Abesti bat gelditu zitzaigun airean, Bizkaiko ezpata joko nagusia, eta horretarako taldeko Jagoba Astiazarani eta Inar Sastreri eskatu genion moldaketak egiteko, guk nahi genuen sonoritatea lortzeko.


Zertzeladak - B-learning ezagutzen\nMezua: B-learning ezagutzen\n2007-10-11\t22:54:02, Atalak: B-learning B-learning ezagutzen\nEz dira sei hilabete hitz hau, b-learning, lehen aldiz entzun nuela. Berak adierazten duena lehenagotik ezagutzen nuen, baina hitza ez. Gaur taldetxo bat sortu dugu Donostian gai honen inguruan lan egiteko eta etxera itzuli ostean googlen begiratzen hasi naiz. Sarrera asko ditu. Baina bat aukeratu dut kontuan hartuta nahiko bat datorrela sortu dugun taldean gauzatu behar dugun linearekin: kontzeptua, esperientziak, ...Espainian beren jaia ospatzen duten bitartean ni honetaz aritu naiz. Irakurri, irakurri eta... irakurri. Hausnarra gero etorriko da. Zabaldu•Bildu•Twitter•\tPermalink-a


EUSKARAREN EGUNA OSPATZEN - Gipuzkoako Eskola Txikiak - Gipuzkoako Eskola Txikiak eskola, herri eta auzo txikiak bizirik!\n1 minutuko irakurketa (77 hitz)\nEuskaraldiak iraun zuen egun bakoitzeko, berau irudikatzeko letrak eta zenbakiak sortu genituen gure gorputzekin. Honela, prozesua hasi eta 11 egun geroago, "Euskaraldia" hitzaren azken letra irudikatzearekin batera, Euskararen Eguna ere ospatu genuen.\nAzkenik, eguna borobiltzeko, arratsaldean "aho bizi, belarri prest" dantzatu genuen gurasoen aurrean. Egun polita benetan.\nGABONAK sariduna katu BALEA Guraso elkartea koloreak olentzero IBAIA EMAKUMEA urtebetetzea marrazoak JANA murala AGENDA down oporrak platanoa GOZATU baserria liburu SOKATIRA txandaka grabazioa txiki AMANCAY tailerra errezeta Ereñotzu kutxa ereñotzu imanol TXITAK INKUBADORAN from angiozar eskola on Vimeo. ipuin zuhaitz Txirrita natura proiektu gorria AKURIUM JANARIA adin GELAK igela liga bixita Introduzca el texto aquí KORRIKA PAILAZOAK bizimodua #ESKOLA FESTA bidaia MOZORROA eskea TRIPAKADA familia egunerokoa BERDINTASUNA europa HAMAIKETAKOA didaktikoa porrotx Martxoak 8 PROIEKTUAK klima ageda esperimentu MUSIKARIA bizipenak ekitaldi Elkarrizketak igeriketa JOLASA zapaburu SUKALDEA TOLOSA park bolondres ilusio NEURKETA ikastaroa mad eguraldia liburua LAGUNTXO amaia zozketa lorez eguraldi EURIA hitzkuntza GAZTAINA bizirik AZTERTZEN basoa nazioarteko lana Musika martxoa etxea ipuinak intsektua udaberria bisita tresneria danbor inauteria tomatea proiektua hiruhilekoa hiriburu klipa IBILBIDEA programa ENTSALADA UDALETXEA arotzenea KRISTINAENEA TOPAKETAK festa sindromea science altxorra GAZTAÑAGA bideo BIKAINA PETER PAN ARGAZKIAK ingelera COOKING paseotxoa ingurunea yogurra HaurHezkuntza Ostadar antzerkia JAIA ukendua topaketa zientzia ipuina osteguna Igeldo aste santua futbol saskia duatloi txangoa xumea euskara zelai zaindu baratza #irteera sukaldaritza koplak eskola santa irudia GIZON tanborrada batidoa ikasleak gonbidatu artoa abenturak neska unitate inurria txistorra txokolatea gona mari pirritx aldaketa hirutxulo ELURRA 21 san sebastian munduko altxorraren kutxa Imanol Mercero ZABORRA irteera MUTIL barria planeta eguna kontaketa kontalari AUTOBUSA oilasko KIROL


Errezelak aukeratzea | Consumer\nPribatutasuna bermatu behar dute, gelaren neurrietara egokitu eta argiaren eta beroaren igarotzea arautu.\nGortinen funtzio nagusia etxebizitza, bulego edo edozein gelatan argia eta beroa sartzea arautzea da. Hala ere, gela motaren arabera, errezel mota bat erosi behar da. Adibidez, aretoan gortinak jartzea komeni da, haien ehunak eguzkiaren argiak altzarien kolorean duen eragina gutxitzeko. Logelan, iluntasuna lortzea da garrantzitsuena, ezerk ez dezan lo egin. Sukaldean eta bainugelan, ziurtatu behar da errezelek hezetasunari eusten diotela eta erraz garbitzen direla.\nOro har, gortinen eraginkortasuna ehun-motaren, lodieraren eta kolorearen araberakoa da: tonu argiek ilunek baino argi gehiago pasatzen uzten dute, eta, gainera, barne-tenperatura igo egiten da. Beste funtzio batzuk ere bete behar dituzte: pribatutasuna bermatzea, gelaren aireztapena ahalbidetzea eta apaingarri gisa erabiltzea.\nBainuko eta sukaldeko errezelek hezetasunari eutsi behar diote eta erraz garbitzen ahal dira.\nAzken kasu horretan, gortinen balioa oso interesgarria da, gainerako altzariekin eta aulkiak, kuxinak edo alfonbrak tapizatzeko erabiltzen diren oihalekin konbinatzen baitira. Gaur egungo diseinuak testura eta tonalitate askotan merkaturatzen dira, tonu metalikoak eta urre kolorekoak barne. Gainera, material berriak erabiltzeak, hala nola banbua, errezelen itxura eta, oro har, dekorazioa modernizatzen laguntzen du.\nErrezelak hautatu aurretik, zer gelatan jarriko diren aztertu behar da. Errezel arinak ere aukeratu behar dira, argi gutxiago dagoen geletarako, edo errezel lurrun eta itxien konbinazioa. Ohikoenak tolesturak dituzten gortinak dira. Gehienetan, kotoizko oihala erabiltzen da, hobeto erortzen baita. Errezel hauek gela handietako klasikoak dira eta diseinu estanpatua izaten dute.\nKotoizko oihala hobeto erortzen da tolesduradun gortinetan\nBeste aukera bat errezel biribilgarriak dira, non oso garrantzitsua baita euskarriak ehunaren pisua jasatea, batez ere leihoa handia bada. Neurrira egindako errezelak egin daitezke, eta edozein leihotan pieza bakar gisa jar daitezke. Txapitula-leihoetan (sabaian) jartzeko ere oso praktikoak dira, leihoaren neurrira egokitzen baitira eta alboetatik ahalik eta argi gutxien sartzen baita.\nGela txikiei dagokienez, hobe da gorantz biltzen diren estore tolesgarriak edo lurreraino iristen diren eta alboetara tolesten diren panel japoniarrak erabiltzea. Panel horiek leiho handietarako ere oso erabilgarriak dira, oihalezko hainbat piezarekin konbina baitaitezke, estali behar den neurrian.\nGortinen munduko azken iraultza automatismoen sarrera da. Sistema horiei esker, urrutiko aginte baten bidez kontrola daiteke gortinen mugimendua, edo irekiera-posizio desberdinak programatu, orduaren edo eguzki-kantitatearen arabera. Eskuz irekitzeko lokarrien ordez, gortinei eragiten dien gailu automatiko edo motor bat jartzen da. Sistema hau errezel biribilgarrietan, plisatuetan, tolesgarrietan edo estoreetan sar daiteke. Gainera, banakako, taldekako edo eremukako programazioa ahalbidetzen du, gortinak aldi berean edo bereizita tolesteko.\nGortinen mugimendua urrutiko aginte baten bidez kontrola daiteke, edo irekiera-posizio desberdinak programatu, orduaren edo eguzki-kantitatearen arabera.\nBeste modelo batzuk, Velux Spain-ek asmatuak, kortinan bertan instalatutako mekanismoak dituzte, eguzki-energiarekin funtzionatzen dutenak eta urrutiko aginte baten bidez eragiten direnak. Zehazki, maniobra-barraren barruan dagoen pila batean bermatzen da sistema. Pila hori panel baten bidez jasotzen duen eguzki-energiarekin kargatzen da, eta hainbat mugimendu egiteko gordetzen du. Horrela, kablerik ez izatea lortzen da eta energia elektrikoa aurrezten da. Hala ere, ez da komeni gela berean eguzki-errezel bat baino gehiago jartzea, urrutiko agintearen aginduen aurrean aldi berean erreakziona baitezakete, nahiz eta hark gortina bakar batera jo.\negokitu egonaldi gortinak neurriak privacidad-eu


Tokiko Garapena Berdintasuna eta Gizarte Politikak\nLeitzako Udalak, hitzarmen honen bidez, “Alokairu Poltsa”-ren erakunde laguntzaile aitortu du bere burua. Honen helburu nagusia da, familiek etxebizitzara sarbidea errazagoa izatea. Hori dela eta, egoki deritzon ekimenen bidez, herritarrei NASUVINSA.k kudeatzen duen Alokairu Poltsa programari buruzko informazioa zabaltzeko konpromisoa hartu du (onurak, betekizunak eta aukerak).\nAldi berean, Leitzako Udalak NASUVINSA-rekin batera udalerrian dagoen etxebizitza alokairu eskaera kuantifikatuko du, datuak babespeko etxebizitza eskatzaileen erroldan inskribatzera bideratzeko.\nGainera, etxebizitza hutsak atzeman eta identifikatzeko neurriak hartuko ditu. Ondoren, Udalak zein NASUVINSA-k proposamena bideratuko die etxejabeei etxebizitzaren okupazio eraginkorra egiteko alternatibak eskainiz. Horrez gain, Leitzako Udalak etxejabe zein etxebizitza eskaintzaileei erraztasunak emango dizkie gestioetarako.\nNASUVINSA sozietate publikoak kudeatzen duen poltsa honek hainbat pizgarri eskaintzen ditu. Hala nola, etxebizitza egoera onean itzultzea, arrisku anitzetarako asegurua kontratatzea eta errenta garaiz kobratu ahal izatea.\nZerbitzua aste gutxiren buruan jarriko da martxan.\nNASUVINSA-k konpromisoa hartu du , zerbitzua martxan jarri aurretik, Leitzako Udalean ardura hau hartuko duen langilegoa indarrean dagoen araudiaren inguruan trebatzeko eta beharrezkoa den informazio euskarriak emateko.\nUdalak espero du aste gutxiren buruan zerbitzua martxan egotea eta, etxebizitza errentari eta eskatzaileek gestioak udal bulegoetan egin ahal izatea.\n4 urte, 2 minutu\nAzken 4 urteetan #Leitza hobetzeko egindako lana 2 minututan laburtzea zaila bada ere, ahalegina egin dugu. Hemen legegintzaldi honetako lanketa eta lorpen nagusienak. Beti ere, https://t.co/bEPghQr0ch ataria bisitatuz informazio zabalagoa jasoko duzue. #11Amets pic.twitter.com/7I35ifmx3Z\n— Leitzako Udala (@LeitzakoUdala) 2019(e)ko otsailaren 28(a)


Deustuko Unibertsitateko ‘Emakume Teknologoaren Ada Byron’ sariaren edizio argentinarra, epea irailaren 25era arte\nDeusto Unibertsitateko ‘Emakume Teknologoarentzako Ada Byron’ sariaren Argentinako edizioaren aurkezpen birtuala\nCordoba, Argentina. Deustuko Unibertsitateak 2014an sortutako ‘Emakume Teknologoarentzako Ada Byron’ sariak helburu jakina du: teknologiaren arloko gaur egungo emakume profesionalen lana “jendaurrean aitortu eta erakustea”. Saria teknologian, ingeniaritzan eta teknologiarekin lotura duten beste arlo zientifiko batzuetan titulazioa edo ibilbide profesional nabaria duten emakumeei dago zuzenduta, eta Microsoft-en babesa du.\nEuskal Herrian aurten bere 7. ediziora iritsi denean, Deustuko Unibertsitateko Ingeniaritza Fakultateak sariaren Argentinako lehenengo edizioa aurkeztu du aste honetan. Edizio hau Cordobako Unibertsitate Katolikoarekin eta Universidad Tecnologica Nacional delakoarekin batera egindako lanagatik burutu ahal izango da.\nHau ez da izango ordea ‘Emakume Teknologoarentzako Ada Byron’ saria Amerikan ematen duten lehenengo aldia. Izan ere, iaz Mexikon egin zuten deialdia eta irabazlea Maria Alicia de los Angeles Guzman doktorea izan zen (irakur hemen artikulua). Unibertsitatetik azaltzen dute asmoa internalizazioa lortzea dela; epe ertainean Europako eta Latinoamerikako beste herrialde batzuetara iristea, eta epe luzera, nazioartean saria ematea.\nEpeak eta saria\nArgentinako edizioa ekainaren 24an aurkeztu dute eta deialdia irailaren 25era arte egongo da zabalik. Saria 3.000 eurokoa izango da, eta azaroaren 12an eskuratuko diote irabazleari Cordoba hirian. Informazio gehiago, hemen.


Ijitoen botoarekin EAJ garaile • ZUZEU\nMaiatzaren 24an foru eta udal hauteskundeak izan genituen Hego Euskal Herrian, eta ondorengo egunetan makina bat balorapen irakurri ahal izan ditugu, EAJ-ren erabateko garaipena eta gainontzeko emaitzak aztertu eta ulertze aldera.\nAlta, inork gutxik erreparatu dio gure artean mendetan bizi diren arren, baztertuak diren ijitoen botoari, Andoni Lubakik Vice aldizkarirako egin duen erreportajean ez bada: “Euskadi independiente y flamenco: los gitanos nacionalistas vascos de Bilbao”. Ijitoak ez ziren inolaz ere erabakigarriak izango EAJ-ren garaipenerako, baina erreportajean esandakoak bitxiak izateaz gain, esanguratsua ere bada kontua.\nErreportajea Tito Borjaren esaldi batekin hasten da: “Hil baino lehen Euskadi independentea ezagutu gura nuke”. Bilbo Zaharreko ijitoak itzal handia du bere kideen artean, eta “ijitoa eta euskalduna izateaz harro”, aspaldi aspalditik ematen dio botoa EAJ-ri. Bere esanetan, “beste alderdi batzuk gogoratu izan dira gutaz hauteskundeetan, PSOE-k botoak erosi nahi izaten ditu gu askaltzera gonbidatuz; baina EAJ da gure atea gibelasmorik gabe jo izan duen alderdi bakarra”.\nTito Borjak pertsonalki ezagutzen ei ditu Iñigo Urkullu eta Andoni Ortuzar, “baina ondoen hartu izan gaituena Juan José Ibarretxe izan da; Lehendakaritzara heldu berria zela Ajuria Eneara gonbidatu gintuen”.\n(Kale Dor Kayiko elkarteko kideak, azken Korrikan).\n«Erreparatu egiozu EAJ-ren leloari, `Jaungoikoa eta lege zaharra´. Ijitoak ere horrelakoxeak gara»\n«Ijitoa erreferendumaren aldekoa da, independentziari buruz herriak duen iritzia ezagutu nahi dugu»\nHerri alderraia izanda, nola da posible ijitoak alderdi nazionalista baten, EAJ-ren aldekoak izatea? Lubakiren erreportajean Otxarkoagako Filadelfia eliza ebanjelistatik EAJ-ri botoa emateko deia egin duen Obispo Txinerok ematen du erantzuna: “Erreparatu egiozu EAJ-ren leloari, `Jaungoikoa eta lege zaharra´. Ijitoak ere horrelakoxeak gara, Jainkoarengan sinisten dugu eta maite ditugu lege zaharra eta ohiturak -beraz, “Vaya Semanita” saioko ijito abertzalea, Nekane Amaya, ez dabil oso oker-. Ijitoek EAJ-ri ematen diogu botoa, taldean, alderdi tradizionalista bat delako; antzeko idealak ditugulako”.\nCatalunyako erreferendumaren harira, erreportajean Herrien Autodeterminazio Eskubideari buruz ere galdetu die Lubakik bi ijito itzaltsuei. “Ijitoa erreferendumaren aldekoa da -dio Tito Borjak-, independentziari buruz herriak duen iritzia ezagutu nahi dugu”. Galderak izango lukeen erantzuna ez du oso argi Txinerok, “batzuk bai eta besteek ez, ijitoak ez baititu banaketak maite”; baina Tito Borjaren esanak berresten ditu, “erabakitzeko eskubidearen aldekoak gara”.\nErreportajeak Kale Dor Kaiyko (etorkizuneko ijitoak esan nahi du) elkarteko Oscar Vizarragaren hitzak ere jasotzen ditu, ijitoek Euskal Herriarekin duten lotura historiko eta kulturala hobeto ezagutzeko; gizon jantzia da Vizarraga, eta euskal ijitoen hizkuntza, erromintxela, aztertu du.\nHizkuntza aipatzen hasita, “haur ijito guztiek euskara ezagutu eta egunerokotasunean erabili beharko lukete; euskaldunak bagara euskaldunak gara-eta”, dio Arzallusen miresle den Txinerok. Otxarkoagarrak Juan María Aburto Bilboko alkate izan dadin hauteskunde kanpainan hartu du parte, semearekin batera, papeletak banatuz; harro.\n“Hurrengoan Batzoki batean elkartuko gara” esan diote, agurtzerakoan, Lubaki kazetariari.\nKale Dor Kayikok aurkeztuta, Jorge eta Israel Bermeoko ijitoak, “Euskobuleriak” abesten:\nAndoni Lubaki, EAJ, erromintxela, ijitoak, Kale Dor Kayiko, Vice\nChristopher Lee hil da


Ermuko eta Mallabiko berbalagunak: Ekintzak jada martxan\nEkintzak jada martxan\nErmuko Berbalagunek, astean behineko geldialdiaz gain, urtarriletik aurrera hainbat jarduera egiteari ekiten dio. Une honetan, esaterako, martxan ditugu abalorioak egiten ikasteko ikastaroa eta Haurrei ipuinak kontatzen ikasteko ikastaroa. Gainera, urtarrileko azken ostiralean -hurrengo hilean berdin egingo da- "txikiteokide"k hasi zuen bere ibilbidea.\nETA ETORRIKO DIRENAK..\nEsan bezala, Ermuan, denetariko jarduerak antolatzen ditugu, eta horren adierazle dugu datorren larunbatean, otsailak 17, Izotz patinajean aritzeko irteera. Aratusteekin bat Donostiako Txuri-urdinera abiatuko gara larunbat goizean, bazkalordurako bueltatuz.\nMartxoan sartuta, 3an sagardotegira, 7, 12 eta 21ean Euskal dantza ikastaroa eta, martxoaren 20an 1950ean Ermua nolakoa zen jakingo dugu izango dugun hitzaldi bati esker. Nola ez, martxoko azken ostiralean "txikiteokide".\nJakina, hil honetan Ermuko KORRIKA kulturaleko ekitaldiak izango dira, beraz, adi egitarauari!\nZE ONDO IKASTAROETAN!!\nZer da BERBALAGUN egitasmoa?


“Zestoa ikertzen” programa didaktikoa martxan 3.urtez | ARAZI: IDEIAK BOROBILTZEN (Zarautz) Hezkuntza programak eta sentsibilizazio kanpainak, Web eta Komunikazio zerbitzua, diseinu eta seinaleztapena, museoen kudeaketa eta dinamizazioa\nOff\tCategories: Ekitaldien antolaketa, haurrei zuzenduriko ekitaldiakTags: ekainberri, ikasleak, zestoa, zestoa ikertzenAuthor: arazi\nZestoa kokatzen den inguruan betidanik jendea bizi izan da, aztarna arkeologikoek adierazten duten moduan duela gutxienez 300.000 mila urtetatik gaurdaino. Aztarna hauek aukera paregabea dira garai ezberdinetako zestoarren bizimodua ezagutzeko, material arkeologiko ugari utzi dizkigutelako, eta hauetako batzuk mundu osoan paregabeak direlako.\nAskotan ordea, hurbilen daukaguna izaten da ezezagunena, aurrean izan eta egunero ikusten ditugunaren balioa ez dugu ezagutzen, ikusteaz ohituak gaudelako, edo nork daki zergatik… Zestoan ere halaxe gertatzen dela badakigu, eta baita gure txikienak direla gure etorkizuna, hau horrela izanik, Zestoako eta Arroako Herri Ikastetxeetako ikasleak herriko ondare historiko, kultural, artistikoaren ezagun izatea nahi du programa didaktiko honek. Bi ikasturtetan zehar burutuko den programa didaktikoa da “Zestoa ikertuz”, 11 urterekin hasi eta 12rekin amaituko dena. Helburua gaztetxoak Zestoako historiaren eta nortasunaren gordailu, erabiltzaile eta igorle bihurtzea da, ikasleek ondarea ezagutzea eta gozatzea eta ondare elementuak Zestoan barrena ezagunak izatea eta zabaltzea.\nUrtean zehar, LH 5 eta LH 6ko ikasleak izan ziren parte hartzaileak, 11 eta 12 urte bitartekoak, Ekainberriko hezitzailearen laguntzaz, Gizateriaren Ondare den Ekaingo haitzuloko labar artea eta horren testuingurua aztertu zutenak, “Ekain eta Ekainberri: Historiaurrera bidaia” izeneko programaren bitartez. Maiatzean zehar ikasle hauek Ekainberrira hurbildu ziren labar margoak aztertu eta duela 13.000-14.000 urteko gizakien bizimodua ezagutzera. Guztira Lehen Hezkuntzako 3. zikloko 132 ikaslek hartu dute parte egitasmoan.\nArroako Herri Eskolako LH 1eko 8 ikaslek Ekainberri ezagutu zuten abenduan programa berdinaren baitan.\nGaztetxoagoek ere denboran jauzia egin dute, baina kasu honetan garai berrixeagoetara, Erdi Arora eta Aro Modernora, Zestoako hiribildua sortu zen garaitik XVIII. mendera arteko bidaia burutu dute, Lili Jauregia ardatz moduan hartuta. “Maizter edo nagusi?” programa garatu dute. Zestoako Herri Ikastetxeko LHko 2. zikloko 66 ikaslek hartu du parte, baita Arroako Herri Eskolako beste 14 ikaslek ere, 8 urtetik 10 urtera bitarteko ikasleak izan dira hartzaileak.\nIkasle bakoitzak lau urtetan zehar aztertuko ditu Zestoako Historiaren xehetasunak, beti ere modu arin eta dinamiko batean, jolasak eta jarduerak burutuz eta ondare elementuak lehen pertsonan ezagutuz.


Hemen zagoz : Sarrerea > Espiritualitatea - Testiguak > Jainkoaren hitza > Ebanjelioaren eskutik > 2019 / 11 / 25\n2019ko Azaroaren 25a, Astelehena\nAldi hartan, Jesusek, begiak altxata, aberats batzuk ikusi zituen, dirua atabakara botatzen. Alargun behartsu bat ere ikusi zuen, txanpon bi botatzen. Eta honela esan zuen:\n- «Benetan diozuet: alargun gaixo horrek, beste guztiek baino gehiago bota du. Beste horiek, gehiegi zutenetik eman bait dute oparitarako, honek, ordea, beharrezko zuenetik, bizitzeko zeukan guztia eman du».\n- Lau bertsikulu xinple dira; lehenengo bikoitza, elkarren kontrako bi portaera erakusteko; bigarrena, irakasbide on bat agertzeko. Jesusek “begiratu” eta “ikusi” egiten zuen: jauretxeko atabaka aurrean bi jarrera oso ezberdinak. Lehenengoan, beren opariak ohituraz eskaintzen zituztenena, adjektibo xinple batekin kalifikatuak, zabalean hartuta, epaiketa dela ematen du: “aberatsak”. Bigarrenean, jokabide berezi eta eredugarria da; bertan parte hartzen duena behingoan zehazten da nor zen: emakume bat, “alarguna”, “behartsua”, balio gutxiko bi txanpon botatzen.\n- Bigarren bertsikulu bikoitzean zera agertzen da: Jesusen “ikustea” ez dela azalean gelditzen, bihotzean sartzen dela, gizakiaren jokabideen hondo-hondoko eraginak aztertzeraino. Jesusek ikusi eta argiratzen duen giza-izatearen egia da, ez aberatsen itxurakeriak ez alargunaren apaltasunak ezkutatu ezin dutena. Eta hauxe da irakatsia: opariaren balioa ez da neurtzen eskaintzaren kopuruz, emailearen eskuzabaltasunaren eta baldintzen arabera baizik. Neurria neurri gabe ematea: “bizi izateko zeukan guztia eman du”.\n- Berriro aurkitzen gara Lukasen ebanjelioko klabe batekin: behartsuen ahalegina eta indarra agirian ipini nahia, baina ez beren ekonomi indarrez eta eraginaren arabera, bizi dituzten beste balore batzuei begira baizik. Gaurko Ebanjelioan gertatutakoa: “alargun” eta “behartsu” hark (beraz, birritan baztertua) ez zuen uste inork ikusten zuenik (bera ez zebilen horretan); baina Jesus bai konturatu zen, eta horrexegatik guztiak jakitun ipini zituen.\n- Harritzekoa da Jesusen “ikusteko” ahalmena: ez da azalean gelditzen, barruraino sartzen da, bihotzeraino eta hor aztertzen ditu giza-jokabidearen motibazio sakonak. Gaurko kasuan, emakume alargun eta behartsuarenak. Horra Jesusen estiloa, itxuran eta azalean ez gelditzeko proposatuz. Baina gogoan hartzeko “alargun behartsuaren” jarrera, bizitzeko zeukan guztia eskainiz.\n- Hemen gelditzen zaigu gaurko ebanjelioko kontakizunak eskaintzen digun irakatsi ederra, ia bere bidea eta motibazioak jarraitzeko gogoak ematen digun! Hau bai dela egia: egunero -eta era askotara-, agertzen zaizkit antzeko aukerak, isilean, inor konturatu gabe, eta, gainera, Jesusen “ikusteko” ahalmena bizi eta lantzeko, hainbeste zertzelada ezagutu eta baloratzen jakiteko... Badaukat zer egin nire bizitzan!\n“Jesus Jauna, eskerrak ematen dizkizut nire anai-arrebengatik, isilean eta zarata gabe, egunero jokatzen dute, mundu hau hobea izan dadin, zure erregetzaz akorde jarriz."


Bizkaie! 2003-12-31 00:00 antxina-barri\nGaxo barrija: gripea\nBizkaie! 2003-12-15 00:00 antxina-barri\nEuskadiko beste lurraldeetan be egoerea antzekoa zan: irailean zehar zabaltzen joan zan gaixoa eta bere indarrik nagusiena urrian agertu eban. Araban urriko lehenengo egunetan ikastetxeak zarratu egin zituen. Bardin egin eben Gipuzkoan zein Bizkaian be. Bizkaiaren kasuan, beste lurralde batzuetan agintariek egin eben moduan, lehenengo egunetan ez jakon gripeari garrantzia larregirik emon. Orduko egunkarietan agertzen diran albiste gehienak, Europak, Mundu gerra amaitzear dagoela bizi dauen egoerearen ganekoak dira, eta jakina da irailean zabaldutako kalteak, irailaren azkenengo egunetarako zer esan asko ...\n'…gure legea gorde...'\nBizkaie! 2003-12-01 00:00 antxina-barri\nAurrez aurreko giroa luzaroko kontua izan zan Nafarrek eurenak egin zituen Iparragirrek sortutako Gernikako Arbolaren abestiko testua eta musikea. Bertan agertzen zan ondoen, euren ustez, foruen esangurea eta garrantzia. Abestiaren berbak itzuli be egin ziran erderara. Beste alde batetik, foruen alde eta Gamazoren kontra Iparragirreren abestiaren musikea aprobetxau eta beste berba batzuk asmau zituenak be agertu ziran. Egoerea okerrera joiala ikusirik, Espainiako gobernuak Nafarroako diputaduak deitzea erabagi eban. Hasieran ez eben joan gura izan, baina azkenean, arazoari konponbidea emoteko asmoagaz ...\nBizkaie! 2003-11-15 00:00 antxina-barri\nHalan da be, korreosen telegramea hartu eban beharginak nork bialdu eta zer ipinten eban ikusirik, ez eutson biderik emon eta nagusiari kontau eutson. Biharamunean, maiatzaren 27an, Gobernu Zibilak Epaileari bialdu eutson telegramea, honek Sabino Arana bere aurrera deituz. Sabino Arana Bilbon ez egoanez, Gernikako epaileari emon eutsen Sukarrietan egoan Sabino Arana topetako agindua. Epailearen aurrean Aranak telegramea berea zala baieztau eban. Berak azaldu ebanez, Pedro Grijalbari egindu eutson bialtzeko bera Sukarrietan egoalako eta nahiz eta 26an Bilbora etorri beharra euki ...\nAgoteak: Abderrahmanen ondorengoak, godoak?\nBizkaie! 2003-11-01 00:00 antxina-barri\nHori guztia aintzat hartuta, agoteen egoerea ez zan bape erakargarria. 'Odol garbia' probetako egiten ziran azterketetan be, eskekoek argi erakutsi behar eben arbaso agoterik ez izatea, mauru, judu eta Inkizisinoak zigortutakoekaz pasetan zan legez. 1817an eta 1818an, barriro be, Nafarroako Korteak ahalegindu ziran agoteen izen ona ezartzen eta euren kontrako gorrotoa desagertarazoten; horretarako, agote izena ez erabilteko agindua eta erabilten ebanari iraintzaile zigorra ezartzea eta agoteei Nafarroako ganerako herritarren eskubideak aintzatestea erabagi eban. Egunak, urteak eta mendeak aurrera joan ahala ...\nSoinekoa zuri, burua orlegi eta bihotzea sutan\nBizkaie! 2003-10-01 00:00 antxina-barri\nEdozelan be, hurrengo urteetan Nafarroako erresumak, barriro be indarra hartu eban, eta Bizkaiko jaunek, Gaztelakoen aldekoak izanda, euren eskuduntza edo konpetentziak galdu zituan. Euren lekua, Ladron sendikoek hartu eben, honeek ziralako Nafarroakoen aldekoak. Egoera hori ezan luzarorako izan eta XII. mendeko azken urteetan, barriro be Haro sendikoa zan Diego Lopezek bere agintea berreskuratu eban. Gainera, ez zan erdiko lurrakaz bakarrik geratu eta beste lur batzuk gehitu eutsozan orduko 'Bizkaia' zan lurraldeari; berbarako, 1212an, Gaztelako Alfonso VIII.ari Navas de Tolosan ...\nBizkaie! 2003-09-15 00:00 antxina-barri\nUrteak aurrera joan ahala eta sendi loturak eta oinordekotzak jarraituz, gazteluak beste hainbat jaube ezagutu zituan. Beharbada ezagunena Eugenia Guzmán eta Portocarrero, Montijoko Kondeen alabea izan leiteke. Beragaz ezkondu zan 1856an Carlos Luis Napoleón, Napoleón III.a izenez ezagutuko zan Frantziako agintaria (ez daigun nahastau Napoleón ospetsuagaz, sarri Arteagako gazteluaren gainean berba egiterakoan pasetan dan moduan). Honen seme nagusia jaio zanean, Eugenio Luis Juan Jose Bonaparte, Bizkaiko Batzar Nagusiek 'jatorriz bizkaitar' titulua emon eutsen. Hori jakinda, beharbada harrituta edo lurralde ...\nManuel Iradier: euskal esploratzailea\nBizkaie! 2003-08-01 00:00 antxina-barri\nGasteizera bueltau eta erabat ahulduta egoan 'La exploradora' alkartea barriro indartzeaz aparte, beste esplorazino baterako etxeko diruak batzen hasi zan Iradier. Bigarren bidaia honetako asmoa, Espainiak Ginea aldean zituan lur guztiak zeharkatzea zan. Dirua lortu eta barriro Gineara heldu zanean, lau hilebete baino ez zituan emon bertan; kalentureak jota, barriro Gasteiz aldera bueltau behar izan zan. Halan da guztiz be, lau hilebete horreetan, 101 akordu edo hitzarmen izenpetu zituan bertako taldetako nagusiekaz. Sinautako akordioek 14.000 kilometro koadroko esparrua hartzen ...\nJesus Insausti 'Uzturre': abertzale baten burrukea\nBizkaie! 2003-07-15 00:00 antxina-barri\nGerrea irabazterik ez egoan eta gudariak atzeraka joan ziran Kantabriako Santoñako portura arte, handik gero Iparralderantz edo Kataluiniarantz joateko asmoz. Italiarrakaz tratua egin baina honeek ez eben bete eta, azkenean, gudari gehienak Santoñako kartzelan sartu zituen. Gauzak larri egon arren, oraindino larriago jarri ziran, italiarrak euren lekua frankistei itxi eutsenean. Uzturreri hamabi urteko zigorra ezarri eutsien. Gero Kadizeko Puerto de Santa Mariara eroan eben eta handik Sevillara, 1941ean libre itxi eben arte. Orduan Bilbo aldera joatea erabagi eban. 1943an barriro ...\nBizkaie! 2003-07-01 00:00 antxina-barri\n1920tik 1923ra bitartean eregi zituen lehenengo eskolak 1923rako 47 egozan zabalik. Geldiro-geldiro, zirriborroetan emondako datuak aldatzen joan ziran, batez be, egoera politikoaren eraginez. 1917-18 urteetan, euskal abertzaleak Bizkaiko Aldundian gehiengoa lortu eta Ramon de la Sota Aburtoren eskutik, Luis Eleizaldek emondako oharrak goitik behera aldatu ziran. 1919tik aurrera, abertzaleak ez ziran alderdi politiko guztiak batu, Liga Monarkikoa osotu eta abertzaleei Aldundian euken gehiengoa kendu eutsien. Orduan, euskal kultura eta ezaugarriekaz erabat lotuta egoan eskoletako irakaskuntzea aldatu egin eben. Euskereak berak ...\nBizkaie! 2003-06-15 00:00 antxina-barri\nXX. mendea hasi eta handik gitxira, Txurrukak moila edo kaia eregi eban eta Abra aldeko korronteak goitik behera aldatu zituan; ondorioz, Areetako hondartzea, hare barik itxi eban. Kontuak kontu, bainuen ohiturea sano errotuta egoanez, bainu giroa alboko Algortako Ereaga hondartzara mobidu zan. Geroago, Gerra Zibila, Ezkerraldeko berrindustrializazinoa eta udatiarren ugalketea etorri ziran. Abra inguruetan itxurea aldatzen joian eta udatiarrak kostaldeko beste leku batzuetara joaten hasi ziran. Hemetik aurrerakoak beste baterako itxiko doguz. Asier Madarieta, Abertzaletasunaren Museoko Teknikaria.\nBizkaie! 2003-05-15 00:00 antxina-barri\nDana dala, ez daigun pentsau botoak erostea gauza erraza zanik. Erosketeak zailtasunak be bazituan eta ondo antolatu beharra egoan. Horretarako, hautagaiek talde bereziak edo batzordeak sortzen zituen. Talde horreen eginbeharra, hautesleak ahalik eta ondoen ezagutzea zan euren botoa zelan eskuratu hobeto jakiteko, berbarako, sendi-loturak erabiliz edo ondo ezagutzea zeintzuk ziran botoa emoteko gaitasuna ebenen beharrizak (beharra, dirua, janaria) behin horreen barri izan ostean, botoen ordezko eskaintzea egiteko. Zeregin hori betetako batzordeek herri edo auzo bakotxean ordezkariak izentetan zituen. Ordezkari horreek ...\nBizkaie! 2003-04-15 00:00 antxina-barri\nItsasotik kanpora be, benetan adibide harrigarriak ikusten doguz korso edo piraten munduan Ezagunenen artean Juana Larando dogu. Emakume honek taberna bat eukan Donostian. Bere tabernatik hainbat itsas gizon pasetan ziran eta sarritan bertan hartutakoak, zorrean geratzen ziran, marinelak pagetako dirua batu arte. Kontua da ze, azkenenan Juanak horretariko marinel batzuekaz batzea pentsau ebala. Orduan, 'San Juan' ontzia erosi eta korsoan ibili ziran. Etekinak lortu eta hobea zan 'San Pedro' ontziagaz jarraitu eben euren beharra. Juanak etekinak banandu eta aberats erretirau ...\nBizkaie! 2003-04-01 00:00 antxina-barri\nNafarroako ikurren aldeko burrukea, sarri, euskal abertzaleen ekinaren ekinez etorren eta burruka hori aurrera eroateagaitik ondorio latzak be sufridu behar izan zituen. Santiago Doxandabaratzen kasuan, gerrea etorri zanean, ezin sinistuta, zer pasetan zan bere begiekaz ikusi guran, Iruñeako Gaztelu Enparantzara hurreratu zan Tafallesako autobusean. Han batuta egoan jente piloa ikusita, berehala beste autobus bat hartu eta Iparralderantz, Baionarantz joan zan hain zuzen be. Iparraldeko uriburuan urte batzuk pasau eta 1940ko maiatzean, Venezuelarantz alde egin behar izan eban barriro, kasu honetan ...\nBizkaie! 2003-03-15 00:00 antxina-barri


ELIKA Alimentación animal | Argitaratu da albaitaritzako botiken eta pentsu sendagarrien gaineko araudi berria - ELIKA Alimentación animal\nUrtarrilaren 7an, Europar Batasuneko Aldizkari Ofizialean argitaratu zen 2018ko abenduaren 11ko Europako Parlamentuaren eta Kontseiluaren 2019/06 Araudia (EB). Araudi hori albaitaritzako botiken ingurukoa da eta atzera botatzen du 2001/82/CE Zuzentaraua. Horrez gain, 2018ko abenduaren 11ko Europako Parlamentuaren eta Kontseiluaren 2019/04 Araudia (EB) ere argitaratu zen, pentsu sendagarrien ekoizpen, merkaturatze eta erabilerari buruzkoa, zeinak Europako Parlamentuaren eta Kontseiluaren 183/2005 Araudia aldatzen baitu, eta Kontseiluaren 90/167/CEE Zuzentaraua atzera bota.\nAraudi berriak aplikatzea beharrezkoa izango da 2022ko urtarrilaren 28tik aurrera.\nALBAITARITZAKO BOTIKEN INGURUKO ARAUDIA\nAraudi berriak albaitaritzako botikak merkaturatzeko, ekoizteko, inportatzeko, esportatzeko, hornitzeko, banatzeko, farmazia-arloan ikuskatzeko, kontrolatzeko eta erabiltzeko arauak ezartzen ditu.\nAraudi berria albaitaritzako botikei aplikatu behar zaie (industrialki edo prozesu industrial bat dakarren metodo baten bidez prestatuak, eta merkaturatzeko helburuz eginak), “aurre-nahasketa” deiturikoak barne. Azken horiek albaitaritzako botiken forma farmazeutikotzat jotzen dira araudi honetan, eta hau aplikatu behar zaie botika horiek pentsu sendagarrietan edo tarteko produktuetan sartu arte. Horren ondotik, pentsu sendagarrien inguruko araudi berria aplikatuko zaie.\nPENTSU SENDAGARRIEN GAINEKO ARAUDIA\nAraudi berri hau pentsu sendagarrien eta tarteko produktuen ekoizpenari, biltegiratzeari eta garraioari aplikatuko zaio, baita merkaturatzeari (hirugarren herrialdeetako inportazioa barne) eta pentsu sendagarrien eta tarteko produktuen erabilerari ere, eta, oro har, pentsu sendagarriak eta tarteko produktuak hirugarren herrialdeetara esportatzeari.\n2018ko abenduaren 11ko Europako Parlamentuaren eta Kontseiluaren 2019/06 Araudia (EB), albaitaritzako botiken ingurukoa, atzera botatzen duena 2001/82/CE Zuzentaraua\n2018ko abenduaren 11ko Europako Parlamentuaren eta Kontseiluaren 2019/04 Araudia (EB), pentsu sendagarrien ekoizpen, merkaturatze eta erabilerari buruzkoa, zeinak Europako Parlamentuaren eta Kontseiluaren 183/2005 Araudia aldatzen baitu, eta Kontseiluaren 90/167/CEE Zuzentaraua atzera bota


"Tapia legearen" aurka egiteko eskatu dio Debagoieneko Ezker Anitzak Bergarako Udalari - Bergara - Goiena.eus\n"Tapia legearen" aurka egiteko eskatu dio Debagoieneko Ezker Anitzak Bergarako Udalari\nJokin Bereziartua Lizarazu 2022-06-20 17:56\nLarramendi industrialdeko 'H' partzela, Wolfratex aurrean.\nDebagoieneko Ezker Anitza taldeak mozio bat erregistratu zuen ekainaren 17an Bergarako Udalean, Eusko Jaurlaritzak ekainaren 13an Valogreene enpresari emandako ingurumen baimenari helegitea jarri eta "Tapia Legearen" aurka egin dezan. Lehen eskaerari dagokionez, Udalak joan den astean iragarri zuen Jaurlaritzak bide administratiboa itxi ziola azken helegitea bertan behera laga ondoren, eta aurrera begira zein urrats eman aztertzen ari direla.\nDebagoieneko Ezker Anitza taldeak "hainbat gogoeta" egin ditu Larramendiko auziaren bueltan. Zalantzan jarri dute, besteak beste, planta berri horren ezinbestekotasuna: "Hondakinak kudeatzeko errausketa-prozesuen aurka agertu gara beti, prozesu horiek denborarekin kutsagarriak direla erakusten dute-eta beti, baina askoz larriagoa iruditzen zaigu instalazio hori jendea bizi den guneetatik gertu egotea. Instalazio hori ezinbestekoa bada –eta hori ere zalantzan jartzen dugu–, gutxienez haren kokapena ez da egokia".\nErakundeena arteko eskumen banaketaren aurkako "eraso garbia"\n"Udalaren autonomiaren aurkako erasotzat" jo dute, era berean, "Tapia Legea" moduan ezaguna dena: "Udalaren autonomiaren eta erakundeen arteko eskumen banaketaren aurkako eraso argia da. Gure ustez, Bergarako Udala edo Jaurlaritza, bietako bat ere ez dago bestearen gainetik; berdinak dira, eskumen ezberdinekin".\nLau eskaera nagusi egin dituzte Bergarako Udalean erregistratu duten mozioan:\n"Bergarako Udalak Eusko Jaurlaritzak Valogreene Paper BC SL enpresari emandako ingurumen baimenak, Bergarako Larramendi industrialdea kokatu nahi duenak, Udal Administrazioaren berezko eskumenen aurka egiten duela adierazten du.\nBergarako Udalak, bere eskumenak defendatzeko, konpromisoa hartzen du ingurumen-baimen horren aurka errekurtsoa Eusko Jaurlaritzaren aurrean eta, udaleko txosten teknikoak kontuan hartuta zuzendu ezean, auzitegien aurrean.\nBergarako Udalak uste du ingurumen-baimen hori ez zela emango Tapia Legea deiturikoa gabe eta, beraz, Eusko Jaurlaritzari eskatzen dio bere indargabetzea, udalaren eskumen propioen aurkako erasoa baita.\nEusko Jaurlaritzak Tapia Legea indargabetzen ez badu, Bergarako Udalak konpromisoa hartzen du eskumena duten auzitegietan salatzeko".


Eman Giltza | Euskara\nTag Archives: Eman Giltza\nZein erronka ditu euskarak etxe barruan?\nEuskarak etxe barruan gainditu beharreko erronkei buruz aritu dira Kike Amonarriz eta konpainia Etxe barruko erronka atalean. Etxean, familian… belaunez belaun transmititu izan da beti euskara. Garai bateko kontua da hori, ordea, gaur egun gauzak aldatu egin baitira. Datu esanguratsu bat: gazteen euskaldun kopurua handituz doa, baina etxean euskararen erabilera ez da maila berean igo. Zergatik? Erantzunak ematen saiatu da “Tribuaren Berbak“.\nZarauzko Orokieta Herri Eskolan hasi du Kike Amonarrizek saioa, ikasleek etxean erabiltzen dituzten hizkuntzez galdezka. Hona hemen Kikek aurkitu dituen emaitzak.\n-Batez ere euskaraz egiten duten familiak: 5.\n-Batez ere gaztelera erabiltzen duten etxeak: 6.\n–Euskara edo gaztelera ez den hizkuntza bat erabiltzen duten etxeak: 2.\n–Euskara eta gaztelania uztartzen dituzten familiak: 11.\nOndoren, Ortiz Perez familiaren etxean izan da, zein hizkuntzatan bizi diren jakiteko. Zarautzen bizi diren arren, Maria Jesus Perez eta Ubaldo Ortiz gurasoak Barakaldokoak eta euskaldun berriak dira. Ubaldok unibertsitate garaian ikasi zuen euskara euskaltegian. Maider eta Ander Ortiz dira beraien seme-alabak. Nagusiki gazteleraz hitz egiten dute etxean, baina noizean behin euskara erabiltzen dute: etxerako lanak egiterako orduan, lagunak etxera doazenean… Ubaldok azaldu duenez, zaila da hizkuntza ohiturak aldatzea.\nGaur egun familia hitzaren esanahia lehen baino askoz zabalagoa da, eta familia egituren aldaketa errealitatea da. Horrek euskararen transmisioan eragin handia izan du. Horretaz aritu da Kike Jorge Gimenez Hizkuntza Politika sailburuordearekin. Honek azaldu duenez, familia egituren aldaketak eragin zehatza izan du euskararen erabileran. Duela 20-30 urte, euskaldunek euskaldunekin sortzen zituzten familiak, beraz, euskaraz egiten zuten familia kopurua txikiagoa zen. Orain, aldiz, gero eta familia misto gehiago daude, hau da, guraso bat euskalduna da eta bestea erdalduna. Ondorioz, hizkuntzen erabilera aldatu egin da. Dena den, euskararen etxeko erabilera ez da aldatu azken 20 urteotan. Bestalde, euskaldun kopurua asko igo da azken urteotan, eta horrek eragina izan lezake etorkizunean. Azkenik, etxean euskara bultzatzeko ekintzez aritu dira. Jorge Gimenezek azaldu duenez, dentsitate arazoak dauden tokietan euskal hiztunak biltzea da ekimenetako bat.\nGai horrekin jarraituz, familia eta euskara uztartzeko helburua duen programa batez aritu da Kike Laura Martinez euskara teknikariarekin. Eman Giltza ekimenaren bidez, gurasoen zalantzak eta kezkak argitzen dituzte, webgune baten bidez. Beraien esperientziak ere azaltzen dituzte, guraso guztiek antzerako arazo eta zalantzak ikus ditzaten. Bestetik, etxean seme-alabekin euskara erabiltzeko materiala jarri dute gurasoen esku. Haurrek euskara erabiltzeko jokoak ere badaude Eman Giltzaren webgunean. Azkenik, haurrek euskaraz irakurtzeko eta aisialdian euskara erabiltzeko ekimenak ere badituzte martxan Txorierriko Mankomunitatean.\nKale inkestaren atalean, haur hizkeraz galdetu die Kikek Hernaniko herritarrei. Ba al dakite hitz hauen esanahia? apatx (eseri), apapa (kalera joan), kokolo (txokolatea), mama (edaria), pa (musu), txitxi (haragia), txutxu (txoria), pitxitxi (katua), kika (hortzak), papo (amaitu), ninia (umea), maite (laztandu), pupu (mina), fu (putz egin)…\nSaioa bukatzeko, Paula Kasares soziolinguistak Lasarte-Oriako Sasoeta-Zumaburu ikastetxeko gurasoek euskararen etxeko erabileraz dituzten duda eta galderei erantzun die.\n–Nire bikoteak euskara gutxi daki. Haurrekin gaudenean euskara gutxi hori praktikatu behar du haurrekin ala euskara erabili behar du? Kasaresek azaldu duenez, ez dio arazorik ikusten bere bikotekideak seme-alabekin euskaraz hitz egiteari. Zuzentasuna garrantzitsua den arren, gurasoen eta haurren arteko harremanean ez da garrantzitsuena.\n–Nola transmititu euskararen erabilpena herri erdaldun batean? Guraso euskaldunek ulertu behar dute haurrek, komunikatuko baldin badira, sarritan erdaraz egin beharko dutela. Bestalde, etxe erdaldunetako haurrak euskalduntzen direnean, hizkuntza portaerak aldatu behar dituzte, gainerako euskaldunekin ere euskaraz egiteko.\n–Etxean euskaraz hitz egiten dugu, baina eskolako lagunekin erdaraz komunikatzen dira. Nola egin umeek beraien artean euskaraz komunikatzeko? Hizkuntza ohiturak aldatzea zaila da, sarritan laguntza behar du.\n–Kubatarra naiz eta ez dakit euskaraz. Nola lagunduko diet seme-alabei etxeko lanekin? Edukiekin laguntzea baino garrantzitsuagoa da, Paula Kasaresen ustez, motibazioarekin laguntzea.\n–Nire bikotea eta ni euskaldun berriak gara. Nola egin gure alabak etxean ere euskaraz egiteko? Euskara konplizitate elementu bilakatuko luke bere alabarekin.\nFamiliartean erabiltzen dugun hizkuntza euskara izatea gure esku dago. Beraz, etxe barruan euskara gehiago entzun nahi baduzue, egin besterik ez duzue.\nThis entry was posted in Tribuaren Berbak and tagged Derio, Eman Giltza, Eman Giltza ekimena, euskaldun berriak, euskara, euskara etxean, euskara familian, euskara ikasi, euskararen transmisioa, familia eta euskara, familia eta euskara uztartu, haur hizkera, hernani, hizkuntza ohitura, hizkuntza politika, Hizkuntza Politika sailburuordea, Jorge Gimenez, kike amonarriz, Orokieta Herri Eskola, Paula Kasares, soziolinguistika, tribuaren berbak, Txorierri, Txorierriko Mankomunitatea, Zarautz on 11 December, 2014 by blogs eitb.


Smash Remixek N64ko Super Smash Broserako pertsonaiak, borrokalekuak eta hainbat aldaketa gehitu ditu - Berriak - Game Erauntsia - Bideojokoak euskaraz\nLander Unzueta | 2020/05/19 11:00 Berriak\nZaleek sortutako modak 0.9.3 bertsioa jaso du. Smash Remix Nintendo 64a erabilita joka daiteke.\n1999an Super Smash Brosek borroka jokoen arau guztiak aldatu zituen. Nintendo 64an argitaratutako lanak Nintendoren bideojoko ezagunenetako pertsonaiak batu eta borroken belaunaldi bati hasiera eman zion.\nOrdutik hona Smashek hainbat joko berri izan dituen arren, zaleek ez dute ahaztu N64ko lehen obra hori. Horien artean dago The_Smashfather, Smash Remixen garatzailea. Smash Remixek jatorrizko SSB hartu eta hainbat aldaketa gehitzen dizkio: pertsonai eta borrokaleku berriak, gameplayari begira egindako hobekuntzak eta adimen artifizialean eragiten dituzten aldaketak, besteak beste.\nRemix dagoeneko 0.9.3 bertsioan dago. Proiektua hasi zuenetik Ganondorf, Falco, Dr. Mario, Young Link, Dark Samus, Wario eta Lucas pertsonaiak gehitu ditu Smashfatherrek. Pertsonaiak gehituta bakoitzari zuzendutako Special Stage berriak ere garatu ditu.\nBeste aldaketa azpimarragarri bat jatorrizko pertsonaien barianteak dira. SSBren bertsio japoniarretik azken PAL bertsiora bitartean pertsonaiek hainbat aldaketa jasan zituzten erasoen indarrean, pisuan eta esparru gehiagotan. Remixek beste bertsioetako bariante horiekin jokatzeko aukera eskaintzen du.\nHoriekin batera dozenaka borrokaleku berri daude; batzuk joko berriagoetatik hartutakoak dira, beste hainbat guztiz berriak. Hyrule Temple, Norfair, Congo Falls, Gerudo Valley… Jatorrizko jokoak zituen borrokaleku kopurua biderkatu du Remixek.\nAipatutakoekin batera aldaketa gehiago dakartza Smash Remixek, handiak zein txikiak. Aldaketa guztiak N64 Vault webgunean zerrendatu ditu modaren arduradunak.\nGaratzailea mod hau jatorrizko Nintendo 64 kontsolan jokatzea posible egiteaz arduratu da: romak txertatzeko aukera duen kartutxo baten bidez egin daiteke. Kontsolan jokatzeko expansion packa derrigorrezkoa dela nabarmentzen du, jatorrizko jokoak behar ez bazuen ere. Nola ez, emulatzaileen bidez jokatzeko aukera ere dago.\nSmash Remixera jokatu nahi dutenek moda N64 Vaultetik jaitsi dezakete. Hori bai, jatorrizko jokoaren rom bat edukitzea derrigorrezkoa da moda erabiltzeko.


300 — Eibar.ORG | Eibarko peoria\nHemen zaude: Hasiera / Blogak / e-gorblog / 300\nBeñat Irasuegi 2007/03/27 21:50\nIrudia: Frank Miller / Warner Bross\nHollywood-ek izan zuen sormenerako gaitasuna erabat agortuta dagoen garai hauetan, gero eta gehiago jotzen dute hango estudio eta ekoizleek estatubatuar kulturak duen arlo emankorrenetako batera, komikira. Orain Frank Miller-en 300 komikiaren bertsioarekin datoz gure zinema pantailak inbaditzera eta beti bezala, espainiar zine distribuidoren laguntzarekin, Termopiletako batailaren istorio epiko bezala saldu digute filma, jakina baita pelikula historiko-epiko biolentoek sarrera asko saltzen dituztela. Horregatik uste dut komikia eta zinema gustuko duzuenok beste zerbait aurkituko duzuela filma ikusterakoan.\n(e-gorren oharra: Artikulu honekin kolaboratzaile berria estreinatzen dugu blogean, Beñat Irasuegi, komikizale handia eta nire komiki hornitzaileetako bat)\nFrank Miller-ek dioenenez, 5 urte inguru zituela The 300 Spartans (Espainian El Leon de Esparta) ikusteak markatuta utzi zuen eta ahal izan zuenean 300 espartarren istorioa komikian isladatu zuen. 300 komikia nahiko berezia da, hasteko formatuak berak (30,7x24 cm) atentzioa deitzen du, eta gaia bera ere ez da oso landua izan komikigintzan. Nik horrexegatik erosi nuen komikia duela bi urte inguru, zineman peplum deituriko generoa oso gustoko dut eta ezin utzi genero horretako komiki bat irakurri gabe. Hala ere komikian ez nuen aurkitu espero nuen Termopiletako batailaren kontakizun historikoa, erabat istorio ezberdina baizik.\n300-ek modu epikoan Leonidas Espartako erregeak eta beste 300 gerlarik egindakoak kontatzen ditu. Herodoto-k bere Historiak liburutzarrean ere kontatu zigun Ekialde eta Mendebalde edo barbaro eta greziarren arteko ezinikusi eta borroka etengabea da istoriaren ardatza, izan ere ka 489. urtean Pertsiar Inperioko Jerjes handiak inperioko herri guztien laguntzaz osatutako gudarostea Greziaraino eraman zuen, eta bertan Greziar polis-en ezinikusiak aprobetxatuz erraz egin zuen aurrera, Termopiletara iritsi arte. Komikiak duen alde historikoa hori da, eta beste guztia mitoa eta fikzioaren arteko nahasketa bat da, biolentziaz jositako marrazkiekin kontatua. Ez du askoz gehiago kontatzen komikiak, borroka eta hildako askoren ondoren oso ezaguna den amaierara iristen baita. Hala ere istorioa sinpleegia iruditzen bazait ere, komikiaren estetika izugarri gustatzen zait, marrazki eta koloreek berehala murgiltzen gaituzte-eta istorioak kontatzen duen gerra eta biolentzia giroan.\nPelikularekin komikiarekin gertatu zitzaidan berdin berdina gertatu zait, izan ere istorioa berdina da, eta pelikulak ez du gehiago sakontzen nahiz eta filmeko 2 ordu betetzeko agian zerbait gehiago kontatzeko aukera bazeukaten. Horren ordez guduko eszenak gehituz bete dute pelikula. Gauza bakarrean sakondu dute komikitik pelikularako bidean, pelikulan pertsiarrek (ekialdekoak, beltzaranak, moral gabeak, koldarrak, barbaroak...) askoz gaiztoagoak dirudite eta espartarrek (mendebaldekoak, txuriak, zuzenak, heroikoak, zibilizatuak...) askoz onagoak. Ez naiz harritzen iraniarrek pelikula ikusi ondoren beraien kulturarentzat iraingarria dela esatea, hala da eta, baina fikzioa denez bakoitzak nahi duena kontatzeko eskubidea dauka, beraz ez dago ezer esaterik. Hori bai, pelikulan kontatzen dena egia historiko bezala ikusiko duenik izango da, eta hortxe izanen da akatsa.\nEstetikoki berriz pelikula izugarri ona iruditu zait, zineman bertan pelikula baino komikia bera ikusten ari nintzela iruditu zait, efektu digitalekin hori lortu nahi izan dute eta modu horretan eszena eta sekuentzia bikainak lortu dituzte. Hala ere teknika honek "bizitza" kentzen die pertsonaiei, eta momentu batzutan oso artifizial egiten ditu, barrea eragiteraino, ikusi bestela Jerjes eta Leonidas lehenengoz alkartzen diren eszena (kutsu erotiko nabarmena duena gainera je, je...)\nHala ere hoberena pelikula ikustea eta bakoitzak bere balorazioak egitea, ezta? Beraz, ikusi baduzue esan zer iruditu zaizuen.\nBestela komikizaleok laister izango dugu beste komiki izugarri on baten zinemarako bertsioa ikusteko aukera, Zack Snyder 300 pelikularen zuzendari berdinak egingo duena, Watchmen.\netiketak: 300, komikiak, Frank Miller\nNik Sin City filma ezagutu nuen komikia baino lehenago, eta asko gustatu zitzaidan , bai alde tekniko/estetikotik bai kontatzen zituen istorioengatik. 300 komikia, aldiz, irakurri dut, eta istorioa, zuri bezala, ez zait beste munduko ezer iruditzen, estetika berezia da nabarmendu daitekeena... Eta horregatik pentsatzen dut pelikula ikusten badut zuri bezala gertatuko zaidala, istorioa agian ez zaidala gustatuko baina pelikula eginda dagoen era bai. Edo agian Sin City bere originaltasunagatik gustatu zitzaidan eta orain jada hori ere ez zait hainbeste gustatuko? Ez dakit, ikusten badut esango dizut!\nBestalde, sarean komikien inguruko blogetan ez dabil beste gairik azken egunetan... Ikusi adibidez Con C de arte blogean 300 komikiaren mezuari buruz egin duten inkesta (lehen zatia , bigarrena eta hirugarrena ), edo post hau , edo beste hau , edo beste hau , edo beste hau , edo beste hau , edo beste hau , edo beste hau ... Eta hau lagin txiki bat besterik ez da!


Saldu gabe geratutako produktuak botatzea debekatuko du lege berri honek, baita 2022tik aurrera arroparen etiketetan publizitate engainakorra jartzea ere. 2040rako erabilera bakarreko plastikoak desagerraraztea jarri du helburu legeak, ekonomia zirkularra bultzatuz.\nProduktuen bizitza luzatzeko egindako kanpainaren irudia. Argazkia: Eldiario.es.\n2022tik aurrera debekatuta egongo dira “biodegradagarri” edo “ingurumenarekiko errespetuzko” jantzien etiketak. Otsailaren 10ean onartu zuten hau arautzen duen legea, eta bere 166 artikuluetan mota anitzetako neurriak ditu hondakinak sortzea saihesteko.\nArtikulu elektronikoengan ere izango du eragina lege honek, etiketa sistema berri bat proposatzen baitu, iraunkortasuna, konpontzeko aukerarik baduten eta honen kostua zenbatekoa izango den azaltzen. Honez gain, garbigailu berriek mikroplastikoentzako filtro bat izan beharko dute, Plastic Soup Foundation (PSF) elkarteak ozeanoetan dauden plastiko primarioen %35a arropetatik datorrela kaleratu baitu.\nAzkeneko azterketak irudi kezkagarria eman du munduko birziklapen tasari buruz. %9,1etik %8,6ra jaitsi ziren datuak 2017an. Ekonomiaren gorakadarekin batera ekonomia zirkularraren beherakada etorri dela adierazi du The Ciruclarity Gap Report txostenak.\nJostailu bat segunduko\nFrantziar Estatuan 630 milioi euro xahutzen dira Frantziako Gobernuaren kalkuluen arabera. “Jostailu bat xahutzen dugu segunduko”, adierazi dio Brune Poirson Estatuko Trantsizio Ekologikorako Ministerioko idazkariak eldiario.es-i. 2018an Burberryk 34 milioi euroko balioa zuten arropa eta osagarriak bota zituen, Cartierrek 500 milioi euroko balioa zuten erlojuak bota zituen. “Konpainia askok uste dute saldu ez dituzten arropa edo zapatak bota edo suntsitu egin ditzaketela. Hori ezingo dute egin jada”, esan du Poirsonek.\nKritikak lege bigunegiari\n“Dezepzio” hitza erabili du WWF erakundeak legea deskribatzeko. Anbizio gutxikoa dela eta benetako arazoari aurre egiten ez diola ere kaleratu du; erabilera bakarreko plastikoak 2040ra arte desagerraraziko ez dituelako. Hala ere, aurrerapauso moduan ikusi dute erakundeek orokorrean Frantziako Gobernuak birziklapenaren alde hartutako neurria.\nKanal hauetan artxibatua: Ekonomia | Frantziako Gobernua


Kamisoi Zuri Zetazkoa. Alaine Agirre / Sara Morante (il. ). Elkar.eus\nKamisoi zuri zerazkoa. Alaine Agirre. Sara Morante (Il.)\nHamaika urte zituen uda hartan, gurasoek ingelesa ikasteko kanpamentura bidali zutenean. Nagusia izan nahi zuelako erosi zion amak lehenengo sujetadorea, baina haurra zen oraindik, ez zuen ezagutzen helduenmundua, eta are gutxiago gizon hark jokarazi nahi zion jokoaren arauak.\n'Gominola pila bat ekarri zigun. Ez genuela ezer esango agindu genion. Azukrez bustitako gozo bat sartu nuen ahoan eta hotzikara eragin zidan: hain zen dultzea. Nire ohean eseri zen. Izkinan. Beste monitore guztiak festa egiten ari zirela esan zigun. Zehatzak izateko, edaten ari dira, esan zigun. Umeak dira, ondoren. Eta irribarre zabala erakutsi zidan. Gominolaren azukrea okerreko eztarritik joan zitzaidan. Eztul egin nuen. Gorritu egin nintzen. Handiegi neukan kamisoiaren tirantea erori zitzaidan. Polita zaude, esan zidan. Kamisoi horrekin'


Sindikatu eta gizarte eragileek elkartasuna adierazi die “Tartalariei” | LAB SINDIKATUA\nEkintza Soziala Ekosozialismoa Sindikatu eta gizarte eragileek elkartasuna adierazi die “Tartalariei”\nSindikatu eta gizarte eragileek elkartasuna adierazi die “Tartalariei”\nELA, LAB, ESK, STEE-EILAS, CGT, CNT, HIRU eta EHNE sindikatuek, beste hainbat gizarte erakunde eta eragilekin batera, elkartasuna adierazi nahi izan die Bilbon hil honen 18an, Madrileko Auzitegi Nazionalean Yolanda Barcinari emandako tartakadengatik epaituko dituzten lau lagunei. Eusko Jaurlaritzari ere AHTren lanak berehala bertan behera utz ditzala eskatu diote.\nSINDIKATU ETA ERAGILE SOZIALEN IRAKURKETA\nGaurko honetan, Eusko Jaurlaritzak Bilbon duen egoitzaren ateetan, hainbat sindikaturen ordezkariak elkartu gara: ELA, LAB, ESK, STEE-EILAS, CGT, CNT, HIRU eta EHNE. Beste hainbat gizarte erakunde eta eragile ere hemen dira gurekin.\nHonako eskaera dugu Eusko Jaurlaritzari eta Nafarroako Gobernuari esateko: utz itzazue bertan behera AHTren lanak berehala. Era berean, elkartasuna adierazi nahi diegu hil honen 18an, Madrileko Auzitegi Nazionalean epaituko dituzten lau lagunei. Lau horiek bost eta bederatzi urteko kartzela zigor eskaerari egin beharko diote aurre, Foru Gobernuko presidente Yolanda Barcinari emandako tartakadengatik.\nZigor horiek neurrigabeak dira, erabat. Mendebaldean tankera horretako ekintzek gutxitan izan ohi dituzte lege-ondorioak, eta gehienetan isun txikiak izaten dira.\nJoan den ostegunean, elkarrekin ikusi genituen Iñigo Urkullu eta Yolanda Barcina, CTPren (Pirinioetako Lan Elkartearen) XXXI. Osoko Kontseiluan. Lan Elkarte horretan bertan tartakatu zuten Foru Gobernuko presidentea, Frantziako Tolosan egindako aurreko osoko kontseiluan; bera baitzen, han zeudenen artean, Euskal Herriko AHTren arduradun nagusia.\nJoan den astean, 2014rako aurrekontuen zirriborroaren berri izan dugu. Bertan ageri denez, Eusko Jaurlaritzak eta Nafarroako Gobernuak ehunka milioi euro xahutzen jarraitu nahi dute Abiadura Handiko Trena eraikitzeko lanetan. Zeinek bere proiektua du buruan, baina ez batak ez besteak ez dute ez hanka, ez buru. Euskal Y grekoak 140km ditu guztira, eta Nafarroako korridoreak 70. Ez dute loturarik elkarrekin, ezta beste inongo biderekin ere.\nAbiadura Handiko Trena ekologikoki proiektu suntsitzailea da eta ekonomikoki hondagania. Energia xahutzaile itzela da eta ingurunearen txikitzailea. AHTk lurraldearen zentralizazioa herri erraldoien inguruan areagotzen du herri txiki eta hiri ertainen kaltetan. Hiper mugikortasuna sustatzen du eta elitista hutsa da. Gainera, AHT bezalako lan erraldoiek baliabide publikoen xahuketa izugarria suposatzen dute eta gaur egun pairatzen ditugun murrizketa sozialen erantzule zuzenak dira.\nBuruzagi klaseak 25 urte daramatza proiektu honen kostu ekonomiko, sozial eta ekologikoak ezkutatuz. Proiektuaren ustezko ontasunez gezurretan aritu da, AHTren aurkaritza kriminalizatu du eta kasu gehiegitan jukutriaz aberastu da.\nAgintariek, gure ustez, gizartearen oinarrizko beharrizanak asetu beharko lituzkete –hala nola, hezkuntzarako eskubidea segurtatu, osasuna, gizarte-zerbitzuak, lan eta diru-laguntza duinak, eta abar-.\nGaur egun, milaka dira langabezian daudenak –hauetako askok ez dute, gainera, inolako diru-laguntzarik jasotzen-; pobrezia neurrigabe ari da gora egiten, eta diru-murrizketak etengabeak dira osasunean, hezkuntzan eta gizarte zerbitzuetan. Egoera larri honetan, AHT egiteko dirua xahutzea, hori da benetan salatzeko modukoa!\nGaur eta hemen, Iñigo Urkulluri eta Yolanda Barcinari, hauxe eskatu nahi diegu: jaitsi zaitezte AHTtik, astotzar horretatik, eta erabil ezazue diru hori guztia geure gizarteak dituen arazo larriak konpontzeko.\nEra berean, manifestaziorako deia egiten dizuegu. AHTri ezetz esateko, eta tartalariei elkartasuna adierazteko, egin ezazue bat gurekin larunbat honetako manifestaldian, Iruñeako Antoniuttin, 17:00etan.\nBilbon, 2013ko azaroaren 12an


cvcfondo: Arrateko XIV igoera\nArrateko XIV igoera\nLigari jarraipena emanez atzo ospatu zen Arrateko magaletan urtero bezela Arrateko rolleski igoera, Eibarko Klub deportiboak antolatu ohi duena. Aldi berean, lasterketa hau Rollerski ligako bigarrera izan da, pasaden larunbatean Uhartekoari lasterketari jarraipena emanez.\nUrtero bezela, goiztiar hasi zen lasterketa, 9:30ak inguruan eta xirimiriak etzuen barkatu, iragarpenak zioen moduan. Gehiengoenek skating erara igo arren bazeuden ere klasikoan igo zuten lasterkari batzuk. Gizonezkoetan, azkarrena Ioseba Rojo (Uzturre) izan zen, aurreko urtean bezalaxe hasiera hasieratik ritmo oso gogorra jarri zuelarik, eta hark bere lanak egitearekin garaipena ziurtatua izango zuen. Bigarren postuan, Josu Erkizia (CVCE) iritsi zen, lehenengoarengandik hurrun eta hirugarrengoarekin ere tarte polit bat ireki zuelarik, eta podiuma osatuz Xabier Macias (Uharte) gaztea izan genuen, aurten podiuma zapaltzea lortu zuelarik, Txomin, Oier eta Ibai Larregiren taldetik zertxobait banatu ondoren.\nGureen artean partaidetza ona izan zen, taldeko 9 partaide atera ginelarik: nagusien Xabier Del val, Xabier Gardeazabal, Patxi, Rafa eta Josu izan ginen, eta gazteak ordea Manex Garay, Manu, Jokin eta Mikel Sarasola izan ziren, azken honek gazteen lasterketan garaipena lortu zuelarik, gazta beraz, azken honentzat!\nEskertzekoa ere, isil isilean, lasterketa hauetan beti dauden laguntzaile eta animatzaile guztiei, Maitane, Manu Vecino, Luis Gardeazabal eta Esti!\nHurrengoa Erlaitzeko aldapetan!\nPublicado por Josuerki en 21:32\nV Subida a Erlaitz\nV Subida a Erlaitz (Castillo del Inglés)\nNueva web en el Vasco de Camping\nNuevo club de esquí en Pamplona\nVI TROFEO UHARTE


Trumpen aurkako bigarren epaiketa politikoa Senatuan, 2021eko otsailak 9\nHasi da Trumpen aurkako bigarren epaiketa politikoa, Senatua zatituta dagoela\nDemokratek 17 senatari errepublikanoren babesa behar dute presidente ohia zigortu eta inhabilitatzeko.\nDonald Trump AEBko presidentea. Argazkia: Efe\nTrumpek bi abokatu berri kontratatu ditu bere aurkako epaiketa politikorako\nTrumpen agintaldiko unerik nabarmenenak\nSenatari eta diputatuak zituzten jomugan Kapitolioko erasotzaileek, fiskalen arabera\nDonald Trumpen aurkako bigarren epaiketa politikoaren balizko ondorioak\nAEBko Kongresuak Trump epaitzea erabaki ostean, Senatuaren esku dago auzia\nAmeriketako Estatu Batuetan gaur abiatu da Donald Trump presidente izandakoaren aurkako bigarren epaiketa politikoa, Senatuan. Kapitolioaren aurkako erasoan Trumpek izan zuen erantzukizunagatik zabaldu zuten haren kontrako auzibidea. Hala ere, demokratek 17 senatari errepublikanoren babesa behar dute presidente ohia zigortu eta inhabilitatzeko. Ez dirudi, ordea, horrelakorik gertatuko denik.\n"Impeachment" prozesua 13:00etan hasi da (Euskal Herrian 19:00ak zirenean) Senatuan, eta 100 senatarik osatuko dute epaimahaia.\nChuck Schumer Senatuko demokraten buruak eta Mitch McConnell errepublikanoen buruak astelehenean hitzartutakoaren arabera, epaiketaren lehen egunean prozesua konstituzionala ote den ala ez eztabaidatu eta bozkatuko dute. Senatariek lau orduko eztabaida egingo dute, botoa eman aurretik.\nKonstituzio gaietan aditu diren gehienen esanetan, prozesua legitimoa da Trump kargutik kentzea ezinezkoa izan arren, oraindik presidente zenean gertatu ziren gertaerak daudelako ezbaian.\nProzesuaren konstituzionaltasunari buruzko erabakia hartu ostean (gehiengo sinplea behar da horretarako), asteazkenean ekingo diote berriro epaiketa politikoari. 12:00etatik aurrera (18:00ak Euskal Herrian) hasiko dira fiskalak eta Trumpen defentsa beren argudioak azaltzen.\nEpaiketa politikoa egunero egingo da, larunbatean izan ezik, Trumpen abokatu judu batek hala eskatuta. Igandean ekingo diote berriro, eta hurrengo astean amaitzea aurreikusten dute, lekuko gehiago deitu ezean.\nAsteazkenean hasiko dira epaiketa politikoko "fiskalak" (Behe Ganberako bederatzi demokrata dira) beren argudioak ematen. 16 ordu eta gehienez bi saio izango dituzte horretarako.\nDefentsa abokatuek ere arau bera bete beharko dute, ordu eta saio kopuruari dagokionez.\nLekuko berriak deitzeko edo ebidentzia gehiago aurkezteko bozketa egin ahal izango da, baina gaur-gaurkoz ez dute aukera hori mahai gainean; izan ere, demokratek eta errepublikanoek ahalik eta azkarren amaitu nahi duten epaiketa luzatu egingo litzateke.\nIkusmina da nagusi Ameriketako Estatu Batuetan, historiako laugarren epaiketa politikoa baita honakoa.


“Hura ez da Lekua” berriro ikusteko aukera izango da martxoan - Nontzeberri\nHasiera/ESZENA/“Hura ez da Lekua” berriro ikusteko aukera izango da martxoan\n“Hura ez da Lekua” berriro ikusteko aukera izango da martxoan\nMetrokoadroka kolektiboak duela urtebete estreinatu zuen Hura ez da Lekua Korrika Kulturalaren kultur egitarauaren baitan. Harrezkeroztik, hainbat herritan ikusi ahal izan da, eta martxoan aukera berriak egongo dira ikusteko.\nHala, 2an Donostiako Ernst Lluch kultur etxean taularatuko dute obra; 9an Ordiziako Herri Antzokian Ahoz aho jaialdiaren barruan, eta 16an eta 17an Bilbon, Pabiloi 6an.\nMusika, poesia, pintura eta antzerkia uztartzen dira Hura ez da lekua eszenaratzean. Honatx, Oier Guillanek estreinaldia egin zuten garaian kontatu ziguna. “Hura ez da lekua, Eskuen sustraiak ikuskizunean parte hartu genuenok sortu dugu, Iñigo Ortega aktorea taldera gehituta (metrokoadroka sormen laborategia izeneko plataforma sendotu dugu lana sinatzeko). Eskuen sustraiak ikuskizunean musika, poesia eta pinturaren bidetik oholtzan elkarrekin egoteko modu bat topatu genuen, Hura ez da lekuarekin horretan sakontzen saiatu gara antzerkia gehituta. Hainbat hilabete eman ditugu lanean, esperimentatzen, eta lengoaia ezberdinen arteko zubiak bilatzen. Hori izan da hain zuzen ere zailena, erronkarik handiena. Hura ez da lekua beraz elkarrekin egindako bilaketa horren emaitza da, oraindik emanaldiak egin ahala garatzen jarraituko dugun ikerketa bidea”.\nHortaz, gogoratu martxoan antzezlan interesgarri hau ikusteko parada berriak izango direla.\nZuberoa, Literatura eta Kantua\nAmets Arzallus eta Julio Soto AEBetan gaur


Bihotz Salataria antzezlana Putzuzulon – Putzuzulo Gaztetxea – Zarauzko ametsen fabrika\nBihotz Salataria antzezlana Putzuzulon\n2017-02-15Xakela Gaztetxe Asanblada0 Comments\nIgande honetan Bihotz Salataria antzezlana izango dugu Putzuzulon 19:00etatik aurrera.\nAtx Teatroaren eskutik dator antzezlana.\nZoroaren argudioak, psikopatearen pefekzionismoa, hiltzaile zuhurra eta zorrotza. Delitu ikaragarriena, zitalena….babesbako agurea akabatzen dau, zatitu eta bere gorpuzkiak ezkutatu.\nGaraipena dastatzen daualarik, bere buru barruan, agurearen bihotz-taupadak entzuten hasten da, hasikeran astiro astiro baina gero jasanezin bihurtuko dira. Errealak edo imajinarioak diran taupada misteriotsu honeek bere onetik atara eta bere delitua aitortzera eroango dabe.


Ezkontza-Sistema eta Kontzientzia-Askatasuna — UPV/EHU Ikasmaterialak\nEzkontza-Sistema eta Kontzientzia-Askatasuna https://ikasmaterialak.ehu.eus/zuzenbidea/ezkontza-sistema-kontzientzia-askatasuna https://ikasmaterialak.ehu.eus/@@site-logo/logoa.png\nAna Leturia Navaroa eta Igor Mintegia Arregui, zuzenbidean doktoreak, Euskal Herriko Unibertsitatean Zuzenbide Fakultateko irakasleak dira. Estatuko Zuzenbide Eliztarreko jakintza eremuan jarduten dute. ana.leturia@ehu.es tlf: 943 01 5243\nMaterial didaktiko hauen helburua da ezkontza-sistema eta kontzientzia-askatasuna irakasgaiaren edukia lantzea.\nIrakasgaiaren oinarrizko kontzeptuak eskaraz eta modu ulergarrian landu nahi dira, dauden ohizko manualekin batera diziplinaren lanketa bideratzeko.\nLehenik eta behin, Zuzenbidea ikasten ari diren ikasleei zuzendua dago. Bereziki ezkontza-sistema, ezkontza zibila eta erlijiosoak baititu aztergai.\nBide batez, baliagarri izan daiteke, ikuspuntu juridiko batetik, ezkontza zibila eta erlijiosoak, bereziki ezkontza kanonikoa aztertu nahi dituenarentzat, efektu zibilei begira. Ezkontza kanonikoa eta zibilaren azterketa alderatua egiten da.


Gauak beste ditu egun seinalatuak Historiak.\nHegazkinetik bonbaz egindako erasoak 1911ko azaroaren lehenbizikoan du txakur-belarria, Giulio Gavotti tenienteak ordura arte inoiz ikusi gabekoa egin zuenean: lau granada bota zituen Ain Zara-ko posizioen gainera, Tripolitik ez urrun, hegoaldera. Turkiarren kontrako gerran zebilen Italia, eta txorien ezin antzekoagoak ziren Libiako zeruan ebakiak egiten zebiltzan Taube monoplano haiek. Gero, norabidea aldatu, hegaztiaren mokoa itsasora bidean jarri eta beste hiru utzi zituen jausten Tajoura oasian.\nTomate heldu baten neurria zuten Capelli granadek, eta espoleta hortzekin kenduta askatu zituen Gavottik, eskuz. Egindako kalteak ez ziren, itxura, handiak izan. Ez da ez hildakorik ez zauriturik aipatzen. Erasoaren ostean, ordea, irribarre gaiztoagoa loratuko zaio edonon logika militarrari.\nTurkiako gobernuak protesta egin zuen. Ospitale batean sartu omen zen bonbetako bat. 1899ko Hagako Itunak galarazi egiten zuela globo aerostatikoetatik leherkariak botatzea. Horixe erantzun zuen Italiak, leitzeko ondo, hala zioela, globoetatik ezetz... baina hitzarmenak ez zioela ezer hegazkinez.\nAzaroaren 2ko Corriere della Sera-k azalean eman zuen berria: “Aurreneko bonba-jaurtiketa hegazkin batetik”.\nItalia inperialaren poeta nazionala zen Gabriele D’Annunzio-k merezia zuen txokoa gordeko zion Gavotti armakideari:\nDunba-hotsa da zeru zabalean.\nSai argi baten hegada alderik alde.\nGavottik leherkariak daroaz aldean.\nEta zu, Gavotti, hor zoaz terraza arinean,\nmakur, haizearen arrisku-gordean\nerasoaren ezjakin den etsaiaren gainean!\nHeriok ere badu bere hazia.\nEz da esku bakarra baino behar,\ntira egin eta hortz artean duzu ziria.\nGero, ehuleak anezka nola,\nedota habailadunak habaila\n(baldituen gainean hegaltzarren itzala)\nhegalean behera jare doa leherkaria\ntupusteko hilkintzara arte; eta erre dizula\ndirudi burrunbaren harian bihotz bizia.\nD’Annunziok aldarrikatzen duen futurismoak poesia beste maite du gerra.\nD’ANNUNZIO, Gabriele, Merope, Treves, 1912.


kritiken hemeroteka » Ur bizia\nUr bizia Aingeru Epaltza / Nabarra, 2003-10\nUgaldea, ibaia, erreka. Bizi ekarle gehienetan, hiltzaile zenbaitetan. Gizakiok geure mundualdian burutzen dugun ibilbidearen metaforarik usuena. Ur-tira zabal nahiz mehar horien arrimoan egosi da munduko literatura hoberenetarikoa. Mark Twainen lanek Mississippiri elkarloturik diraute gaurdaino. Romulo Gallegosek lerro bakarrik ere ez zuen idatzi Orinokoren goiti-beheitiek ondu gabe. Mikhail Sholokhoven nobela nagusi eta gaur egun oroitzen den ia-ia bakarra Don ibaiari barea adjektiboa erantsita zertu zen.\nOrnodun baten zainetan odola nola, hala dabilkio ur biziaren etorria Mikel Tabernaren “Txokolatezko dinamita” narrazio bildumari. Zortzi ipuinetako sei Bidasoak zipriztindu ditu —Urrabia erraten dio alkaiagarrak—, bertze biak, berriz, Egak. Geografiak bi ugaldeak elkarrengandik urrun ezarri baditu ere, ez daude aparte Tabernaren gogoan marrazturik dagoen mapan; idazlearen lumak elkarren adar bilakaturik, pertsonaiak eta egoeren oihartzunak isurtzen dizkio batak bertzeari, ipuin batetik bertzera. Tradizioaren zamak, legez kanpoko ofizioetarako jaidurak, boterearen —pestañiak, eltzetsuak— itzal mehatxukorrak eta ibaiarekin trukatzen dituzten keinuek kidetzen dituzte, bertzeak bertze, Estellerriko ijitoak eta Alkasoroko bizilagunak.\nPasarte iduriz ezdeusetatik abiatuta, mundu oso bat sartu du Tabernak bere liburuko 124 orrialdeetan. Aurreko belaunaldiekin zor bat kitatu nahirik-edo, beren garaian ahotsik izan ez zutenei boza eman die, XX. mende hasieratik gerla ondoko urtetara-edo doan ibilaldian. Nika daude idatzita narrazio gehienak, eta haurrarena edo gaztetxoarena izaten da, maiz, hautatutako begirada, heldu gabearen harrimena eta xalotasuna kutsatu nahi zaizkigun seinale. Xalotasuna, samurkeriaren ikuturik gabe samurrak baitira, beren gordinean, liburu honetako kontakizun gehienak. Harrimena, irakurlea liluraz blaitzen baitute hizkeraren xarmak eta han-hemenka tartekatzen diren irudi ustekabekoek. Errealismoari magia eranstea zer den badaki alkaiagarrak.\nEz nuke iruzkin hau bukatu nahi narraziogintzarako neurri motza aldarrikatzen dutenak pixka bat haserrarazi gabe. Tabernaren ipuinen irakurketa bukatzean Jesús Moncadaren “Camí de Sirga” bikaina etorri zait gogora, eta horrekin batean, pena bakarra hartu dut, “Txokolatezko dinamita”ren osagaiekin zer-nolako nobela puska idatz zitekeen pentsatzean. Ni, bederen, gehiagoren gosean gelditu naiz, baina beharbada hori da liburu batez erran daitekeen gauzarik hoberena.


Ingurunea Archivos - Page 36 of 41 - Petronor\nEnergia-erronkak aztergai EHUren Uda Ikastaroetan\nJosu Jon Imaz Petronorren lehendakariak esku hartuko du Euskal Herriko Unibertsitateak eratutako Uda Ikastaroen bigarren ekitaldian, abuztuaren 17tik irailaren 11ra bitartean. Imazek etorkizuneko energia-erronkek erakarriko dituzten mehatxuak eta aukerak aztertuko ditu.\n16 Abu 2009\nLa Arena eta beste hamaika hondartza kalitate-agirien jabe\nLa Arena eta beste hamaika hondartza dira, honez gero, kalitate eta ingurumen-kudeaketaz ISO 9001 eta ISO 14001 ziurtagiriak lortu dituzten hareatza bizkaitarrak. Agirion jabe ziren aurretik La Arena (Muskiz-Zierbena), Bakio, Laga eta Laida (Ibarrengelu), Karraspio (Mendexa), Arrietara-Atxabiribil (Sopela), Ogella (Ispaster), Isuntza (Lekeitio), Arrigorri (Ondarroa) eta Plentziako hondartzak; eta, udara honetatik aurrera, baita Getxoko Arrigunaga eta Ereaga ere.\n10 Abu 2009\nZierbenako Itsaski Azokak kokapen berria izango du\nZierbenako Portu auzoan eraikitzekoa den kiroldegiak erakarriko du bertako Itsaski Azoka lekuz aldatzea eta kokapen iraunkorraz jabetzea. Aurtengo azoka urriaren lehen asteburuan antolatuko da.\n09 Abu 2009\nMuskizko Udala eta Petronorren arteko hitzarmena\nForlan Muskizko Udalaren erakundeak eta Petronorrek gaur sinatu dute lanbide-orientazio eta trebakuntzari buruzko lankidetza-hitzarmena. Udalaren izenean Gonzalo Riancho alkateak sinatu du eta Petronorren ordezkari gisa, berriz, Josu Jon Imaz presidenteak, Victor Perez de Guezuraga Findegiaren zuzendari nagusia bertan zelarik.\nImaz: “Lidergo argia behar dugu energia arloan”\n“Gure gizarteetan lidergo argia behar dugu energia arloan” aditzera eman du Josu Jon Imazek, Donostian, Deusto Business School PLDren amaiera-hitzaldian. “Lidergoak etorkizun-ikuspegiaren jabe izatea esangura du, etorkizunaz egitasmo suspergarria moldatzeko gauza izatea. Amets egiten jakitea, unean uneko errealitate estu-mestuaren gainetik hegan egiten asmatzea, arriskatzerik merezi duen helburua iragarri eta indarrean jartzea”.\n17 Uzt 2009\n< 1 … 31 32 33 34 35 36 37 38 39 40 41 >


Drama indartsu bat - Arbizu - Guaixe.eus\nEneida Carreño Mundiñano eta Erkuden Ruiz Barroso 2020-11-03 14:07\nSaioa Royo eta Ion Martinez 'Birritan Bortxatua' antzezlanaren une batean. ALDATZEN LAGUNTZEN\nSakanako Mankomunitateko Berdintasun zerbitzuaren Azaroaren 25eko egitarauaren barruan, 'Birritan bortxatua' antzezlana izan behar zen Arbizun, baina azkenean bertan behera gelditu zen. Bortxaketa batean emakumeek sufritzen duten istorioa islatzen du obrak.\n2002. urtean Ion Martinez bakarrizketak egiten hasi zen. 2008an antzerki tailerretara eta ikastaroak jasotzen hasi zen eta bi urte geroago Aldatzen laguntzen antzerki taldea sortu zuen Oteizari buruzko antzezlana taularatzeko. "Antzerki talde gisa hainbat erronka jorratzea gustatzen zaigu". Otsailean Birritan bortxatua antzezlana mustu zuten, taldearen laugarren lana. Azken hiru antzezlanetan Saioa Royorekin lan egin du Martinezek. "Horrekin ari gara orain, ahal den heinean emanaldiak egiten". Larunbatean Sakanako Mankomunitateak Azaroak 25 Emakumeenganako indarkeriaren aurkako egunaren harira antolatutako egitarauaren lehenengo ekimena da antzezlanaren emanaldia izan behar zen Arbizun, baina azkenean bertan behera utzi behar izan zuten.\nAntzerki taldea, beraz, gizarte gaiak jorratzeko sortu zuten. "Azken antzezlana ere Ametsen zirkoa salgai gizarteari, euskarari eta euskalkiei buruz zen, umore absurdoan". Hurrengo lanean estiloaz aldatzea erabaki zuten: "Gu antzerkilari gisa handitzeko eta drama jorratu nahi genuelako". 2016. urtean hasi ziren gaiari bueltak ematen. Urte horretan Manadaren auzia deitutako talde bortxaketa izan zen eta Donostian emakume bat joko sexualak egiten ari zela telefonoarekin grabatu eta bideoak Whatsapp bidez zabaldu zituzten, oihartzun handia izan zuen kasuak ere. "Hortik abiatu ginen eta ideia lantzen hasi ginen". Birritan bortxatua sortu zuten, "jendeari erakusteko emakumeak biktima bikoitzak direla: Bortxatua denean eta ostean, epaiketan eta prozedura horretan guztian".\n"Nire kasuan aktore gisa derrigorrezkoa ikusten dut horrelako gaiak antzerkiaren bidez lantzea". Antzerkia arte adierazkor bat dela azaldu du Martinezek, "oso zuzenekoa", eta jendeak aktoreak erabiltzen dituen energia, sentimendu eta testua jasotzen dituela esan du: "Horrelako drama indartsu bat eginda ikusten dugu jendeak oso zuzenean jasotzen dituela mezuak eta sentimenduak". Antzerkiak magia hori du.\nBirritan bortxatua antzezlana sortzeko Iruñean izandako taldeko bortxaketa eta Donostiako kasu ez ezik, "emakumeek bortxaketara iritsi aurretik sufritzen duten beldurra eta esperientzia txar" guztietan oinarritu dira. "Ikusi genuen horrelako asko iritsi zitzaizkigula, mezu asko jaso genituen, eta antzerkian islatu nahi genituen". Bortxaketara iritsi aurretik emakumeak egoera asko jasaten dituela azaldu du antzerkigileak: "Komatxoen artean, beste maila batean daudenak, baina eraso matxistak eta sexistak dira". Antzezlana sortzeko, beraz, informazio gehiena Internetetik lortu dutela azaldu du Martinezek, "Manadaren epaiketa osoa eskuragai dago". Bestetik, emakume taldeetan ere oinarritu dira lana osatzeko.\nEntseguetan "deseroso" sentitzen zirela esan du Martinezek, "eta hori ikusten genuenean ondo gindoazela pentsatzen genuen". Antzezlana berak idatzi du eta buruan zituen ideiak Royori helarazi zizkion. Taularen gainean entseatzen jarri ziren, eta esperientzia "gogorra" izan zela aitortu du. "Momentu gogorretara iritsi nahi genuelako eta horietara iristeko denbora eta entsegu asko behar dira. Tentsio asko sortzen da". Tentsio hori sortzen zenean bide horretatik jo behar zutela pentsatzen zuten: "Ikusten genuen ikuslegoak hori ere sentituko zuela".\nBirritan bortxatua antzezlanaren akzioa erdian gertatzen da, eta publikoa lau aldetan eserita dago. Koronabirusagatik eszena batzuk moldatu behar izan dituzte.\nBeleixe Irratia 2020 urr 30 Arbizu\nAldatzen Laguntzen antzerki taldearen 'Birritan bortxatua' antzezlana izanen da bihar, urriak 31, larunbata, 18:30ean, Arbizuko kiroldegian. Antzez...


Diputatu Nagusia Soraluzera bisitan — Soraluzeko Udala\nDiputatu Nagusia Soraluzera bisitan\nAldundiak 700.000 eurorekin babestuko du SAPAren eraikin zaharra birgaitzeko proiektua; Diputatu Nagusiak eta Alkateak bilera egin dute herriaren etorkizunari buruz berba egiteko.\nJoan den urteko otsailaren 25ean Soraluzen kokatu zuen Gipuzkoako Foru Aldundiak Etorkizuna Eraikiz kapsula, non galdetzen zitzaien herritarrei Gipuzkoak 2040an zein balio mantendu beharko lituzkeen. Diputatu nagusiak azaldu duenez, pandemia egoera dagoeneko bi urtez luzatzen ari den honetan, “ezinbestekoa” da gipuzkoarrei entzun eta “gizartean pil-pilean dauden beharrizan, balio eta proposamenak” jasotzea. Horretarako “tresna eraginkorra” izaten ari da aipatutako egitasmoa eta dagoeneko 24 herri eta lau unibertsitate campusetan egon da, gipuzkoarrengandik 3.500 ekarpen baino gehiago jasoz. Ibilbide honetan guztian jaso diren eta jasoko diren ekarpen guztiak foru erakundearen aurrekontu parte-hartzaileen prozesuan kontuan izango dira, diputatu nagusiak jakinarazi duenez.


"Munduan egiturazko desberdintasunak gero eta handiagoak dira" - Bizkaiko Hitza\n“Munduan egiturazko desberdintasunak gero eta handiagoak dira”\n2020, ekainak 26 Bizkaia, Elkarrizketa 157\n25 urte bete ditu EAEko Munduko Medikuak elkarteak. Droga kontsumorako jagondako gela kudeatu zuten urte batzuetan, eta immigrazioa eta gizarte mobilizazioa landu dituzte orain arte. Hala azaldu du Iratxe Perez Urdiales boluntarioak (Bilbo, 1983). Ospakizunak urrian egingo dituzte.\nZer beharrek bultzatu zuten EAEko Munduko Medikuak sortzea?\nEgiturazko desberdintasunak zeudela sumatu zutelako zabaldu zuten. Gaur egun ere egiturazko desberdintasunok jarraitzen dute, baina eboluzioa nabari da. Hala ere, hasieran planteatu ziren jarduera eta esku hartze asko gaur egun ere egiten ditugu, forma asko aldatu bada ere. Esaterako, migratzaileen populazioarekin egiten dugu lan, eta migrazio korronteak asko aldatu dira. Egun, emakume gehiago heltzen dira. Beraz, emakumeekin lan gehiago egiten da. Cassin [migratzaileentzako osasun eta gizarte egoitza] deitutako osasun kontsultategi bat daukagu. Duela 25 urte hasi zen martxan, eta gaur egun ere jarraitzen du. Gaur egungo esku hartzeekin, intzidentzia politikoari garrantzi handia ematen diogu. Hasieran ere ematen zitzaion, baina zailagoa zen.\nEsan duzue gaur egun inoiz baino beharrezkoagoa dela zuen lana. Zergatik?\nBatez ere, lan egiten dugun populazioagatik. Migratzaileekin lan handia egiten dugu hainbat alorretan. Horietako askotan ez da egon eboluzio handirik. Esaterako, Cassin kontsultategia duela 25 urte ireki genuen, eta oraindik beharrezkoa izatea ez da zilegi, baina hala da. Urteak pasatu diren arren, eskubideen urraketak oraindik ere badira, eta munduan egiturazko desberdintasunak gero eta handiagoak dira. Hori ikusita, uste dugu gure lana oso beharrezkoa dela.\nZer egiten duzue Cassin zentroan?\nBi gauza: mediku eta erizaintza kontsultak, eta gizarte langilearen kontsulta migratzaileentzat. Informazioa ematen diegu, osasun eskubideei buruzkoa edota diru sarrerak bermatzeko errentari dagokiona, eta gidatu egiten ditugu Atzerritarren Legearekin arazoak dituztenean. Migratzaileen arazo sozialei irtenbideak ematen dizkiegu. Osasunerako lehen arta eskaintzeaz gain, GIBa detektatzeko proba azkarrak ere egiten ditugu. Migratzaileen osasun arreta osasun sistema publikoan sartzeko intzidentzia politikoa egiten dugu.\nGaur egun oraindik osasun sistema publikotik baztertuta daude pertsona horiek.\nEspainiako Estatuan dekretu bat atera zuten 2012an, eta migratzaileak osasun sistemara sartzeko bidea asko mugatu zuten. Euskadik beste dekretu bat atera zuen, ez hain gogorra, baina, hala ere, 2012aren aurretik zegoena baino gogorragoa zen hura ere. Hiru hilabeteko errolda eskatzen zuten lehen, eta urtebetekoa eskatzen hasi ziren orduan. 2018an aldatu zen berriro, eta egun hiru hilabeteko erroldarekin sar daitezke osasun sisteman. Hala ere, askok urteak daramatzate hemen, baina ez dute errolda agiria eskuratzeko modurik, eta osasun sistematik kanpo geratzen dira, larrialdietarako eta haurdunaldietarako ez bada.\nZenbat lagun artatzen dituzue?\nUrtero 700.000 kontsulta egin ditugu. 12.000 pertsona baino gehiago artatu ditugu.\nZeintzuk dira gaur egun zuen lan ildo nagusiak?\nGizarte inklusioa da ildo nagusietako bat. Alor horretan hainbat elkarbizitza proiektu ditugu. Esperientziak trukatzeko espazioak dira, eta trebakuntza lortzekoak. Hori migratzaileen taldeetan egiten dugu. Trebakuntza tailerrak dira. Osasunaren prebentzio eta sustapenerako ikastaroak ere ematen ditugu, osasun gela deitzen dugun proiektu baten barruan. Topaketa informalak ere izaten dituzte, esperientziak trukatzeko, hitz egiteko edota mendira joateko. Horrez gain, nazioarteko kooperazio proiektuak ere egiten ditugu: Saharari buruzko erakusketak egin ditugu; Senegalgo LGTBI taldearekin elkarlana izan dugu; sexu eta ugalketa eskubideak landu ditugu Senegalen; Sierra Leonan amen heriotza tasa murrizteko proiektu bat ere badugu… Batez ere, sentsibilizazioari lotuta dago dena.\nEmakumeen genitalen mutilazioari buruzko sentsibilizazioa egiten duzue. Zer datu duzue?\nEmakundek 2015ean emandako datuen arabera, Euskadin 1.063 neska egon zitezkeen mutilazioa pairatzeko arriskuan. Osasun profesionalekin, publiko orokorrarekin eta, batzuetan, emakume afrikarrekin lantzen dugu. Batez ere, osasun langileekin: tailerrak ematen ditugu, euren kontsultategitik pasatzen diren kasuak identifikatu eta gero epaitu ez ditzaten. Antropologia eta kultura ikuspegitik begiratuta, errespetuz zer-nola landu dezaketen azaltzen diegu.\nEmakumeen salerosketarekin lotuta hiru polizia operazio egin dituzte Barakaldon hilabete gutxian. Nola izan daiteke emakumeen eskubideak hala urratzea hain segidan eta inguru berean?\nEz dugu lan egiten erakundeekin alor horretan. Sentsibilizazioa lantzen dugu.\nZuenean identifikatu duzue sare horietako emakumerik?\nIdentifikatzen duzunean, saiatzen zara emakume horiek ez galtzen, baina askotan galdu egiten dira. Behin etortzen dira, eta hurrengo hitzordu bat jartzen diezu, esaterako, analitika bat egiteko. Askotan, ordea, ez dira bueltatzen. Identifikatu baino gehiago, susmoa izaten dugu; izan ere, identifikazio zehatza egitea oso zaila da.


Beste kontu batzuetara (5 gehienez) konekta zaitezke hodeian oinarritutako zure kontutik. Horrela, bada, kontu konektatu horietako mezuak bidali, jaso eta irakurri ahal izango dituzu Outlook Web App-en. Erabiltzen hasteko: Aukerak > Ikusi aukera guztiak > Kontua > Konektatutako kontuak.\nBeste posta-kontu batzuetara konektatzea\nKonektatzen zaren kontuak ziur asko POP edo IMAP sarbidea onartuko du. Posta-zerbitzu batzuek POP edo IMAP sarbidea gaitzea eskatzen dute kontuan saioa hasiz. Beste zerbitzu batzuek automatikoki onartzen dute POP edo IMAP sarbidea. Outlook Web App-tik konektatu aurretik, egiaztatu POP edo IMAP sarbidea gaituta daukazula konektatzera zoazen kontuan. Normalean erabiltzen diren posta-zerbitzuetarako POP edo IMAP gaitu behar den jakiteko, ikus Aktibatu POP edo IMAP sarbidea beste kontu batekin konektatzeko.\nPost Office Protocol (POP) protokoloaren 3 bertsioak onartzen du posta elektronikoko programa batek Interneteko posta-zerbitzari bateko informazioa hartzea eta informazio hori zure ordenagailuko edo telefono mugikorreko posta-programa batera deskargatzea. Internet Message Access Protocol (IMAP) protokoloaren 4rev1 bertsioak konektatutako kontuko informazioa hartzeaz gainera, edozein karpeta edo etiketa-egitura kopia dezake konektatutako kontutik ordenagailura edo telefono mugikorrera. POP eta IMAP protokoloei buruzko informazio gehiago lortzeko, ikus POP3 edo IMAP4 posta elektronikoko programak erabiltzea.\nMezuak bidaltzea konektatutako kontuaren helbidea erabiliz\nHodeian oinarritutako zure kontutik erantzun edo bidal ditzakezu mezuak, konektatutako kontu baten helbidea erabiliz. Mezu elektronikotik, hautatu konektatutako kontuaren helbide elektronikoa Nork goitibeherako zerrendan. Mezu bat bidaltzen duzunean konektatutako kontuaren helbidea erabiliz, hodeian oinarritutako zure kontuak bidaltzen du mezua, konektatutako kontuaren helbide elektronikoaren izenean. Ezin baduzu mezurik bidali konektatutako kontu baten helbidea erabiliz, ziurtatu ondo egiaztatu duzula kontu horren jabetza, kontu horren helbidea erabiliz mezuak bidali ahal izateko. Aukerak > Kontua > Konektatutako kontuak aukeran, egin klik Ekintza zutabean agertzen den konektatutako kontuaren estekan, berriro bidaltzeko egiaztapen-mezu bat konektatutako kontura. Ondoren hasi saioa kontu horretan, eta egin klik egiaztapen-mezuko estekan, hodeian oinarritutako zure kontutik helbide hori erabiliz bidaltzea eta erantzutea gaitzeko.\nSarrerako ontziaren arauak erabiltzea deskargatutako mezuak ordenatzeko\nKonektatutako kontu bat gehitu ondoren, Sarrerako ontziaren Kontu honen bidez jaso zen araua erabil dezakezu, kontu horretako mezuak zuk zehaztutako karpetara eramateko.\nAraua sortzeko, hautatu Aukerak > Sortu Sarrerako ontziaren arau bat.\nEgin klik Berria botoian.\nSarrerako ontziaren arau berria leihoan, hautatu Aukera gehiago.\nMezua iristen denean, eta atalean, hautatu Bidali edo jaso zen, eta, ondoren, hautatu Kontu honen bidez jaso zen.\nHautatu araua sortu diozun konektatutako kontua.\nEgin honako hau atalean, hautatu Eraman mezua karpetara, eta jarraitu argibideak mezua eramateko karpeta hautatzeko edo sortzeko.\nEgin klik Gorde botoian, arauarekin amaitzeko.\nKonektatutako kontuaren egoera eta posta-deskargatzeko maiztasuna egiaztatzea\nKonektatutako kontuaren egoera bizkor egiaztatzeko, begiratu hautatutako kontuaren Egoera zutabean, Aukerak > Ikusi aukera guztiak > Kontua > Konektatutako kontuak hautatuta. Edo egin klik kontuaren Xehetasunak botoian, konexio-egoera xehatua lortzeko Uneko egoera atalean. Uneko egoera atalak konektatutako kontuari buruzko informazio baliagarria erakusten du. Konektatutako kontuak ez badu mezu elektronikorik deskargatzen, arazoa konpontzeko moduari buruzko informazioa aurki dezakezu atal honetan. Uneko egoera atalean gomendatutako aldaketak egin ondoren, egin klik Gorde botoian, eta Outlook Web App kontuko mezu elektronikoak deskargatzen saiatuko da. Konektatutako kontuarekin daukazun arazoa konpontzeko, Uneko egoera ataleko informazioa erabiltzea gomendatzen dizugu, kontuaren konexioa ezabatu beharrean. Konexio bat ezabatu eta berriro sortzen baduzu, lehen deskargatutako mezuak berriro deskargatuko dira.\nPOP sarbidea onartzen duen kontu batera konektatzen ari bazara, mezu elektronikoak konektatutako kontuaren postontzian eta hodeian oinarritutako zure kontuko postan, bietan, uztea da portaera lehenetsia. Dena den, zenbait zerbitzuk ez dute kopiarik gordetzen sarrerako ontzian, kontuaren ezarpenetara joan eta kopia bat gordetzeko aukera hautatzen ez baduzu bertan.\nHotmail kontu batera konektatuta bazaude kontu horretatik mezuak bidaltzeko eta jasotzeko, Hotmail kontu horretan 120 egunez behin saioa hastea komeni zaizu, Hotmail kontua ezaba ez diezazuten. (Mezu baztergarriei aurre egiten laguntzeko, Hotmail-ek ezabatu egiten ditu kontu inaktiboak).\nHotmail kontuak, IMAP gaitasuneko kontuak edo POP gaitasuneko kontuak gehi ditzakezu. Hotmail-ekoa ez den eta POP edo IMAP sarbidea onartzen ez duen kontu bateko mezuak jaso nahi badituzu, posta-birbidaltzea konfiguratu beharko duzu. Galdetu posta-kontuaren hornitzaileari ea posta-birbidaltzea onartzen duen. Onartzen badu, beste posta-kontuko mezu elektronikoak hodeian oinarritutako zure kontura birbidal ditzakezu.\nPOP sarbidea erabiliz konektatzen den kontu batekin konektatzen zarenean, baliteke mezu guztiak ez jasotzea beste kontuaren sarrerako ontzian. Halakorik gertatuz gero, egiaztatu beste kontuaren POP sarbiderako ezarpenak.\nBidali mezuak konektatutako zure kontuaren helbidea erabiliz\nUtzi zure konektatutako kontura konektatzeari\nFAQ: Deskargatu konektatutako kontuetako mezuak


Handia efektua Euskal zinema aztergai, Durangoko Azokako Irudienean\nHandia efektua: zerk mugitzen gaitu? –\nDurangoko Azokaren 50. edizioarekin batera ekin genion Zinea atariko lagunok, euskal zinemarekin lotutako gaiak jorratzeko asmoz, Irudienea gunean mahai-inguruak antolatzeari. Aurtengoan, halaber, txanda gordetzeko eskatu diegu Euskaltzaleen Topaguneko kideei, eta abenduaren 8an, ostirala, goizeko 11:00etan hasita, ‘Handia’ efektua: zerk mugitzen gaitu? solasaldia egingo dugu Durangoko Zugaza zinemetan. Gonbidatuta zaudete!\nAzken 30 urteetako film ikusiena bilakatu da Jon Garaño eta Aitor Arregiren Handia. Zergatik? Zerk mugitu du horrenbeste jende? Zein ezaugarri ditu euskal sorkuntzak? Zergatik funtzionatzen dute film batzuek, eta beste batzuek ez? Zein garrantzia du komunikazioak? Eta zinema jaialdiek? Euskal industriaren egiturak, badu zerikusirik?\nIdeia horiek eta askoz gehiago izango ditugu hizpide aurtengoan, ondorengo luxuzko gonbidatuekin: Angel Aldarondo zinema aditua; Iratxe Fresneda irakaslea, zinegilea eta zinema-kazetaria; Santi Leoné historialaria eta zinezalea; Amaia Serrulla Donostia Zinemaldiko Hautespen Batzordeko kidea; eta Zigor Etxebeste irakasle eta zinema aditua.\nHonenbestez, azken urteetako ohiturari jarraituz, zuek guztiak, zinezaleak eta industriako profesionalak, bertan parte hartzera gonbidatu nahi zaituztegu, denok elkarrekin gaiaz hausnartu dezagun eta ondorioak atera ditzagun.\nGorde zita agendan: abenduaren 8a, ostirala, 11:00etan Durangoko Azokako Irudienea gunean, ‘Handia’ efektua: zerk mugitzen gaitu solasaldia. Zuen zain izango gara!\nHandia efektua Handia efektua: zerk mugitzen gaitu?, mahai ingurua Durangoko Azokan!\nDurangoko Azoka, Euskal zinema, Handia, mahai ingurua, zinea


Turismo bulegoko edo Arrikrutzeko kobako bisitariek oparia izango dute asteburuan — Berbia\nTurismo bulegoko edo Arrikrutzeko kobako bisitariek oparia izango dute asteburuan\n“Senderos de Oñati” liburuaren ale bana jasoko dute\nPromozio berezia egingo da asteburuan Turismo bulegoan eta Arrikrutzeko koban: bisitari bakoitzak Oñati oinez liburuaren gaztelerazko bertsioa jasoko du opari. Oñatiko Garapen eta Turismo Ajentziaren babesean Urdin Elortzak osatu zuen liburua da Oñati oinez/ Senderos de Oñati izenekoa. Oñatiko bidezidorretatik barrena egin daitezken ibilaldi ezberdinak biltzen ditu liburuak.\nAsteburuan turismo bulegoak antolatuta 11:00tan edo 16:00tan egingo diren bisita gidatuetan parte hartzen dutenek edo Arrikrutzeko koba bisitatzera doazenek beraz, herriko auzoak eta mendiak ezagutzen jarraitzeko liburua jasoko dute opari.\nTurismo bulegoan eta Arrikrutzeko koban bisitak mugatu egin behar izan dituzte, eta taldeetan gehienez, 5 bisitari eta gidariak parte hartzen dute. Bisita aukerak dena den, bere horretan mantentzen dituzte. Ordubeteko bisita VIP direla esan daiteke, bost lagunekin azalpenak asko zehaztu baitaitezke bisitariaren egarri eta jakintzara egokituz. Baina parte hartzeko erreserba egitea ezinbestekoa da, lekua ziurtatu nahi bada. Turismo bulegoko erreserba telefonos, 943 783 453 da eta Arrikrutzekoa, 943 082 000.


Albisteak - BMWk ekaitza piztu du Dark Shadow X7 SUV edizio mugatuarekin\nBMWk ekaitza piztu du Dark Shadow X7 SUV edizio mugatuarekin\nBMW Australiak zorrozki mugatuko du X7 Dark Shadow Edition modelo berrien esleipena xDrive30d eta M50i modeloetara, eta lokalean 2021eko martxoan merkaturatuko da, modelo bakoitzeko bost besterik ez baititu.\nBMW Shop-ek erreserbak errazten ditu 5.000 $ -ko gordailua eskatzen du eta, ondoren, eskaera egiten du eta bezeroaren lehentasunezko saltzaileari jakinarazten dio kontsultarako eta, azkenean, 2021ean entregatzeko eta entregatzeko.\nBMW X7 Dark Shadow Edition-k BMWren proiektu bereziko produktu pertsonalizatuak estreinatu ditu lehen aldiz aginte zentzu ezin hobea eskaintzeko. Kolore bakarra du. BMW Quick Frozen Arctic Grey Metallic.\nItxura indartsua V-Spoke 22 hazbeteko aleazio arineko gurpilen osagarria da Jet Black akabera matarekin.\nBMW-k nabarmendutako itzalen lerro pertsonalizatuak zabaldutako edukiarekin akabera kromatua ordezkatzen du ikusizko inpresio handiagoa lortzeko, eguzkitako kremak, berriz, itxura izugarria hobetzen du atzeko eserlekuko bidaiariei pribatutasun handiagoa eskainiz.\nBMW Sportlight sistemaren X diseinu urdinarekin konbinatuta dauden M Sport balazta-pinza ikoniko urdinek kontraste dinamikoa eskaintzen dute.\nX7 Dark Shadow Edition kabina modelo aurreratuak dituzten material aurreratuek eta diseinu-elementuek osatzen dute. Luxuzko BMW eserleku erosoekin hornituta dago eta bi tonuko larru leuneko Merino gau urdin / beltz eta goi-mailako joskera ereduekin apainduta dago.\nCockpit horizonteak zeru iluneko tonu sakon eta aberatsak islatzen ditu, eta BMW-ren Walknappa larruzko pertsonalizatua Night Blue aginte-panelaren goiko aldetik eta goiko atearen gainazaletik egina dago.\nBMWren Alcantara teilatuaren estalki pertsonalizatuak argia urdin ilunarekin hornitutako produktuek alternatiba alternatiboa eskaintzen diete produktu tradizionalei, fintasuna ematen dien bitartean.\nLandutako aluminiozko inkrustazioek BMW Individual'Fineline Black 'barneko azalera apaintzen dute, hau da, BMW X7-ren lehen aldea, bi materialak bateratuz efektu estetiko ezin hobea eskaintzen duena.\nBMWren Crafted Clarity kristalezko beira prozesatzeko teknologia ikonikoa shift hautatzaileari, iDrive kontroladoreari eta "Hasi / Gelditu" botoiari aplikatzen zaio, sentimendu dotorea eta dotorea gehituz.\nErdiko kontsolan dagoen "Edition Dark Shadow" ikurrak modelo honen esklusibotasuna berresten du kalitate handiko dekorazio efektuak gehitzen dituen bitartean.\nX7 Shadow Edition ibilgailu txalotua da, bere lehen mailako erosotasunagatik, gidatzeko eta maneiatzeko ezaugarri bikainengatik eta ekipamendu maila estandar osoagatik, erakargarritasun estetiko eta ekipamendu osagarria eskainiz.\nXDrive30d M Sport-eko 3,0 litroko 6 zilindroko turbo diesel motorrak 195 kW eta 620 Nm-ko potentzia eman dezake, eta M50i enblematikoak, berriz, 4,4 litroko 8 zilindroko bi turbo gasolina motorra 390 kW eta 750 Nm-koa da.\nDark Shadow X7-ren prezioa 188.900 $ -tan ezarri da xDrive30d M Sport-erako (autoz) eta 215.900 $ M50i-rentzat (autoz). Dark Shadow Ediziorako erreserbak linean egiten dira BMW denda berriaren bidez, lehenik etorritakoaren arabera.\nOngi etorri Australiako ihes oharretara. Gure kazetari profesionalek, idazleek eta probako pilotuek autoz eta motozikletei buruzko azken berriak eta iritziak eskaintzeaz arduratzen dira, baita fidatu daitezkeen aholkuak ere.\nIkuspegi zintzoak, etikoak eta zuzenak eskaintzearen leloa defendatzen dugu eta irakurtzen dituzun istorioak entretenigarriak, dibulgatzaileak, bakarrak eta interesgarriak izatea espero dugu.


Getariako 19. literatur lehiaketak baditu irabazleak - Urola Kostako Hitza : Urola Kostako Hitza\nGetariako 19. literatur lehiaketak baditu irabazleak\nAukeratu dituzte dagoeneko Getariako 19. literatur lehiaketako irabazleak. Sariak, ordea, alarma egoera pasa ondoren emango dituzte, oraindik erabaki gabeko egun batean.\n84 lan aurkeztu dituzte aurtengo Getariako literatur lehiaketara: 81 ipuinen arloan eta beste hiru olerkietan. Lan hauek baloratuko zituen epaimahaia Ane Zubia Iturzaeta Herri Eskolako Ikasketa buruak; Iure Eizagirrek, Artzape Euskara Elkartearen ordezkari gisa; eta Itziar Larrañaga Getariako Udaleko kultura eta euskara batzordeburuak osatu dute. Erun Ortiz Getariako Udaleko kultur teknikaria idazkari gisa aritu da. Idazlanak baloratzeko eta erabakia hartzeko bilera bideokonferentzia bidez egin zuten apirilaren 3an.\nLH3n, irabazlea ipuinen sailean Nahia Otaduy Lazkano izan da, Tristura txikia ipuinarekin. Unax Zulaika Urangak aipamen berezia jaso du Jon eta bere futboleko ekipoa idazlanarekin.\nLH4en, Suzanna McCallum izan da irabazlea Zaldi beltza ipuinarekin. Julene Basurto Olaizolak aipamen berezia jaso du Bizitza bakarra da ipuinarekin.\nLH5en, Peru Irazu Larrazabalen Mozorroen armairua ipuinak jaso du saria. Epaimahaiak bi aipamen berezi eman ditu: Etxahun Olabarri Ezenarrori Denboraren bidaia ipuinagatik, eta Irati Vicente Ezenarrori Maddi eta izotz pistako ate misteriotsua idazlanagatik.\nUxua Ulacia Alberdi izan da irabazlea LH6en, Animaliak surfean ipuinarekin. Ibai Basurto Olaizolak aipamen berezia jaso du Jokin Afrikan ipuinarekin.\nOlerki eta bertsoen arloan, haurren mailan, Ibai Basurto Olaizolaren eta Uxue Ulacia Alberdiren Getaria saritu dute; eta 14-16 urte artekoen mailan, Amets Aizpurua Mancisidorren (Bas)herritar baten gogoeta.\nHelduen ipuin lehiaketan, Ane Azkue Etxeberriaren Kaioen karranken artean biluzik saritu dute.\nCovid-19gatik sortutako egoera lehengoratzen denean, eta ahal den heinean, egingo dute sari banaketa ekitaldia.\nBitartean, idazlan hauek, Getariako web orrian eta Artzape aldizkarian online daude ikusgai.